text:
YEZU YAKIRWA I YERUZALEMU NK’UMWAMI
IVANJILI
+ Matayo Mt 21, 1-11 (Umwaka A)
Hari hasigaye iminsi mike ngo Pasika ibe, 1igihe Yezu n’abigishwa be begereye Yeruzalemu, bageze i Betifage ku musozi w’Imizeti, Yezu yohereza babiri mu bigishwa be. 2Arababwira ati «Nimujye mu mudugudu uri imbere yanyu; ako kanya nimuhagera murasanga indogobe iziritse hamwe n’iyayo, muziziture muzinzanire. 3Nihagira ugira icyo ababwira mumusubize muti ‘Nyagasani arazikeneye, ariko arazohereza vuba.’» 4Ibyo byabereye kugira ngo huzuzwe ibyo umuhanuzi yavuze ati 5«Mubwire Umwari wa Siyoni muti ‘Nguwo Umwami wawe w’ituze agusanze yicaye ku ndogobe n’iyayo, icyana cy’itungo riheka imizigo.’»
6Nuko abigishwa baragenda maze bagenza uko Yezu yabibategetse; 7bazana indogobe n’iyayo. Hanyuma bazigerekaho ibishura byabo maze Yezu yicaraho. 8Nuko abantu benshi barambura ibishura byabo mu nzira, abandi batema amashami y’ibiti maze bayasasa mu nzira. 9Nuko imbaga y’abantu yari imushagaye, bamwe imbere abandi inyuma, bose barangurura amajwi bati «Hozana! Harakabaho mwene Dawudi! Nihasingizwe Uje mu izina rya Nyagasani! Hozana, nahabwe impundu mu ijuru!» 10Igihe yinjiye muri Yeruzalemu, umurwa wose ucikamo igikuba barabaza bati «Uwo ni nde?» 11Naho rubanda ngo «Uwo ni Umuhanuzi Yezu wo kuri Nazareti mu Galileya.»
YEZU YAKIRWA I YERUZALEMU NK’UMWAMI
+ Mariko (Mk 11, 1-10) (Umwaka B)
Hari hasigaye iminsi mike ngo Pasika ibe. 1Bagiye kugera i Yeruzalemu, ahagana i Betifage n’i Betaniya, hafi y’umusozi w’Imizeti, Yezu yohereza babiri mu bigishwa be, 2arababwira ati «Nimujye mu ngo ziri imbere yanyu; mukihagera murabona icyana cy’indogobe kiziritse, kitigeze kigira uwo giheka, mukiziture maze mukinzanire. 3Nihagira ubabwira ati ‘Ibyo mukora ni ibiki?’ musubize muti ‘Umwigisha aragikeneye, kandi aracyohereza vuba.’» 4Baragenda, basanga icyana cy’indogobe kiziritse ku irembo iruhande rw’inzira, barakizitura. 5Bamwe mu bari aho ngaho barababwira bati «Ibyo mukora ni ibiki? Kuki muzitura iyo ndogobe?» 6Bo babasubiza uko Yezu yari yababwiye, nuko barabihorera. 7Icyana cy’indogobe bakizanira Yezu, bagiisasaho ibishura byabo acyicaraho. 8Nuko abantu benshi basasa ibishura byabo mu nzira ; abandi basasa amashami bari batemye mu mirima. 9Abamugendaga imbere n’abari bamukurikiye barangurura ijwi bati «Hozana! Hasingizwe uje mu izina rya Nyagasani! 10Hasingizwe lngoma y’umubyeyi wacu Dawudi itugezeho! Hozana, Imana nihabwe impundumu ijuru!»
+ Ivanjili ntagatifu uko yanditswe na Yohani (Yh 12,12-16)
Icyo gihe hari hasigaye iminsi mike ngo Pasika ibe. 12Abantu benshi bari baje mu munsi mukuru, bamenya ko Yezu na We aje i Yeruzalemu. 13Bafata amashami y’imikindo bajya kumusanganira, ari nako baterahejuru bati «Hozana! Nahabwe impundu uje mu izina rya Nyagasani, ni we Mwami wa Israheli!» 14Yezu abonye icyana cy’indogobe acyicaraho, nk’uko byari byaranditswe ngo 15 «Witinya, Mwari wa Siyoni, dore Umwami wawe aje akugana, yicaye ku cyana cy’indogobe.» 16Abigishwa be babanza kuyoberwa icyo ibyo bivuga, ariko Yezu amaze gukuzwa, babona kwibuka ko ibyo bintu ari we byari byaranditsweho, ari na ko banabimugiriye.
MISA Y’UBUBABARE BWA NYAGASANI
ISOMO RYA MBERE
Igitabo cy’Umuhanuzi Izayi (Iz 50, 4-7)
Dore amagambo y’Umugaragu w’Uhoraho: 4Nyagasani Uhoraho yampaye ururimi, ambwira icyo mvuga kugira ngo menye kuramira uwarushye. Buri gitondo arankangura, akanyigisha gutega amatwi nk’abigishwa. 5Nyagasani Uhoraho yanzibuye amatwi, nanjye sinabyangira ndetse sinatezuka. 6Nategeye umugongo abankubitaga, imisaya yanjye nyitegeza abamfuraga ubwanwa; uruhanga rwanjye sinaruhisha abantukaga, bancira mu maso. 7Cyakora Nyagasani Uhoraho arantabara, agatuma ibitutsi bitanca intege. Uruhanga rwanjye ndarukomeza nk’ibuye, kandi nzi ko ntazakorwa n’ikimwaro.
ZABURI (Zab 22 (21), 8-9, 17-18a, 19-20, 23-24a)
Inyik/ Mana yanjye, Mana yanjye, ni iki cyatumye untererana?
Abambonye bose barankwena,
bakampema kandi bakazunguza umutwe,
bavuga bati «Ko yiringira Uhoraho, ngaho namubohore!
Ngaho namukize, umva ko amukunda!»
Rwose imbwa nyamwinshi zankubakubye,
igitero cy’abagiranabi cyantaye hagati.
Bamboshye ibiganza n’ibirenge,
amagufwa yanjye yose nayabara!
Bigabanyije imyambaro yanjye,
igishura cyanjye bakigiriraho ubufindo.
None rero Uhoraho, ntumbe kure,
wowe mbaraga zanjye, banguka untabare!
Nzogeza izina ryawe mu bo tuva inda imwe,
ngusingirize mu ruhame rw’ikoraniro,
nti «Yemwe abubaha Uhoraho, nimumusingize!»
ISOMO RYA KABIRI
Ibaruwa Mutagatifu Pawulo Intumwa yandikiye Abanyafilipi (Fil 2, 6-11)
Bavandimwe, Kristu Yezu 6n’ubwo yari afite imimerere imwe n’iy’Imana, ntiyagundiriye kureshya na Yo. 7Ahubwo yihinduye ubusabusa yigira nk’umugaragu, maze mu migirire ye agaragaza ko ari umuntu. Nuko aho amariye kwishushanya n’abantu 8yicisha bugufi kurushaho, yemera kumvira ageza aho gupfa, apfiriye ndetse ku musaraba. 9Ni cyo cyatumye Imana imukuza, imuha Izina risumbye ayandi yose, 10kugira ngo nibamara kumva izina rya Yezu, bose bamupfukamire, mu ijuru, ku isi n’ikuzimu, 11kandi indimi zose zamamaze ko Yezu Kristu ari We Nyagasani, biheshe Imana Se ikuzo.
IBANGONDIRIMBO RIBANZIRIZA IVANJILI (Fil 2, 8-9)
Ikuzo n’ibisingizo ni ibyawe, Nyagasani Yezu.
Kristu yemeye kwumvira ari twebwe agirira ageza aho gupfa,
apfiriye ndetse ku musaraba.
Ni cyo cyatumye Imana imukuza, imuha Izina risumbye ayandi yose.
Ikuzo n’ibisingizo ni ibyawe, Nyagasani Yezu.
IVANJILI (Umwaka A)
+ Ububabare bw’Umwami wacu Yezu Kristu uko bwanditswe na Matayo (Mt 26, 14-75; 27,1-66)
Muri icyo gihe, 26,14umwe muri ba Cumi na babiri witwaga Yuda Isikariyoti, asanga abatware b’abaherezabitambo 15arababwira ati «Murampa iki, nanjye nkamubagabiza?» Bamubarira ibiceri mirongo itatu bya feza. 16Kuva icyo gihe atangira gushaka uburyo buboneye bwo kumutanga. 17Umunsi wa mbere wo kurya imigati idasembuye, abigishwa baza kubaza Yezu bati «Aho ushaka ko tugutegurira ibyo kurya Pasika ni he?» 18Ati «Nimujye mu murwa kwa kanaka mumubwire muti ‘Umwigisha agutumyeho ngo: Igihe cyanjye kiregereje, ndashaka kurira Pasika iwawe ndi kumwe n’abigishwa banjye.’» 19Abigishwa babigenza uko Yezu yabategetse, maze bategura ibya Pasika.
20Bugorobye Yezu ajya ku meza hamwe na ba Cumi na babiri. 21Nuko rero igihe bafungura aravuga ati “Ndababwira ukuri: Umwe muri mwe agiye kungambanira.” 22Birabababaza cyane, batangira kumubaza umwe umwe bati «Mbese yaba ari jye, Nyagasani?» 23Arabasubiza ati «Uwo duhurije intoki ku mbehe ni we ugiye kungambanira! 24Koko Umwana w’umuntu aragiye nk’uko Ibyanditswe bimuvuga! Ariko rero hagowe uwo muntu wemeye kugambanira Umwana w’umuntu; icyari kuba cyiza ni uko uwo muntu aba ataravutse!» 25Yuda umugambanyi na we aramubaza ati «Aho ntiyaba jye, Mwigisha?» Yezu ati «Urabyivugiye!»
26Nuko bafungura Yezu afata umugati; amaze gushimira Imana, arawumanyura, awuhereza abigishwa be ati «Nimwakire murye: iki ni umubiri wanjye.» 27Arongera afata n’inkongoro, arashimira, arabahereza ati «Nimunyweho mwese, 28kuko iki ari amaraso yanjye, ay’Isezerano, agiye kumenerwa benshi ngo bababarirwe ibyaha. 29Ndabibabwiye, sinzongera kunywa ukundi ku mbuto y’umuzabibu, kugeza ku munsi nzanywera divayi nshya hamwe namwe mu Ngoma ya Data.»
30Bamaze kuririmba zaburi, barasohoka bagana ku musozi w’Imizeti. 31Nuko Yezu arababwira ati «Iri joro ibigiye kumbaho biratuma mwese muhungabana, kuko handitse ngo ‘Nzakubita umushumba, maze umukumbi w’intama utatane.’ 32Ariko nimara kuzuka nzabatanga mu Galileya.» 33Petero asubiza amubwira ati «N’aho bose bahungabana kubera wowe, jyewe sinzigera mpungabana!» 34Yezu aramubwira ati «Ndakubwira ukuri : iri joro isake itarabika, uranyihakana gatatu.» 35Petero aramusubiza ati «N’aho nagomba gupfana nawe sinzakwihakana!» Abigishwa bose bavuga batyo.
36Nuko Yezu ajyana na bo ahantu hitwa Getsemani, maze abwira abigishwa be ati «Nimube mwicaye aha, umwanya ngiye hariya gusenga.» 37Ajyana na Petero na bene Zebedeyi bombi, atangira kugira agahinda n’ishavu. 38Nuko arababwira ati «Umutima wanjye urashavuye byo gupfa; nimugume aha kandi mube maso hamwe nanjye.» 39Hanyuma yigira imbere gato agwa yubitse amaso, asenga agira ati «Data, niba bishoboka iyi nkongoro ice kure yanjye! Nyamara ntibibe uko jye nshaka, ahubwo bibe uko wowe ushaka!» 40Agaruka ku bigishwa be maze asanga basinziriye; nuko abwira Petero ati «Ni ibyo byawe, ntiwashoboye kuba maso hamwe nanjye isaha imwe? 41Nimube maso kandi mwambaze, kugira ngo mutaza kugwa mu gishuko: umutima w’umuntu uharanira ibyiza, naho umubiri wo ugira intege nke.» 42Arongera ajya kwambaza ubwa kabiri ati «Data, niba iyi nkongoro idashobora guhita ntayinyoyeho, icyo ushaka nigikorwe!» .
43Hanyuma agarutse asanga na none basinziriye, kuko amaso yabo yari aremerewe. 44Arabihorera maze yongera kujya kwambaza ubwa gatatu, asubira muri ya magambo. 45Hanyuma asanga abigishwa be arababwira ati «Noneho nimusinzire muruhuke! Dore isaha irageze, Umwana w’umuntu agiye gushyirwa mu maboko y’abanyabyaha. 46Nimuhaguruke tugende ! Dore untanga ari hafi.»
47Akivuga ibyo, Yuda umwe muri ba Cumi na babiri atunguka aherekejwe n’abantu benshi bitwaje inkota n’ibibando, boherejwe n’abatware b’abaherezabitambo n’abakuru b’umuryango. 48Umugambanyi yari yabahaye iki kimenyetso ati «Uwo nza guhobera nkamusoma araba ari we mumufate.» 49Maze ako kanya yegera Yezu ati «Ndakuramutsa Mwigisha», nuko aramusoma. 50Naho Yezu aramubwira ati «Ncuti, kora icyakuzanye!» Nuko baratambuka, basingira Yezu baramufata. 51Ni bwo umwe mu bari kumwe na Yezu akuye inkota ye, ayikubita umugaragu w’umuherezabitambo mukuru, amuca ugutwi. 52Nuko Yezu aramubwira ati «Subiza inkota yawe mu rwubati, kuko abarwanisha inkota bose bazicishwa inkota. 53Ubona ko ntashobora gutabaza Data, akampa muri aka kanya imitwe irenze cumi n’ibiri y’abamalayika? 54Ariko se Ibyanditswe ko ari uko bigomba kumera byazarangira bite?» 55Ubwo nyine Yezu abwira rubanda ati «Mwaje n’inkota n’ibibando kumfata nk’aho ndi igisambo! Nyamara buri munsi nari nicaye mu Ngoro nigisha ntimwamfata. 56Ariko ibyo byose byabereye kugira ngo ibyanditswe n’Abahanuzi byuzuzwe.» Nuko abigishwa baramutererana, bose barahunga.
57Abari bafashe Yezu bamujyana kwa Kayifa, umuherezabitambo mukuru, aho abigishamategeko n’abakuru b’umuryango bari bateraniye. 58Petero yari yamukurikiye yitaruye kugera ku ngoro y’umuherezabitambo mukuru, arinjira yicarana n’abagaragu bo mu rugo, ashaka kumenya amaherezo. 59Abatware b’abaherezabitambo n’Inama Nkuru yose, bashaka ibyo bahimbira Yezu ngo bamwicishe. 60Ariko ntibabibona n’ubwo abashinjabinyoma baje ari benshi. Nyuma haza babiri 61bati «Uyu muntu yaravuze ati ‘Nshobora gusenya Ingoro y’Imana maze nkogera kuyubaka mu minsi itatu.’» 62Nuko umuherezabitambo mukuru arahaguruka, aramubwira ati «Ko nta cyo usubiza ku byo bakurega?» 63Ariko Yezu aricecekera. Umuherezabitambo mukuru aramubwira ati «Nkurahije Imana ihoraho ngo utubwire niba uri Kristu, Umwana w’Imana.» 64Yezu aramusubiza ati «Wabyivugiye. Byongeye kandi nkwerurire, kuva ubu muzabona Umwana w’umuntu yicaye iburyo bw’Ushoborabyose, kandi aje ku bicu byo mu kirere.» 65Nuko umuherezabitambo mukuru ashishimura imyambaro ye ati «Atutse Imana ! Abagabo bandi turacyabakeneyeho iki ? Dore noneho mwiyumviye ko atutse Imana! 66Murabibona mute?» Baramusubiza bati «Akwiye urupfu!» 67Nuko bamucira mu maso, bamukubita ibipfunsi, abandi bamukubita inshyi 68bavuga bati «Umva ko uri Kristu, ngaho duhanurire! Ni nde ugukubise?»
69Naho ubwo Petero yari yicaye hanze mu rugo. Umuja aregera aramubwira ati «Nawe wari kumwe na Yezu Urnunyagalileya.» 70Ariko we ahakanira imbere ya bose ati «Sinumva icyo ushaka kuvuga.» 71Igihe yerekeye ku irembo undi muja aramubona, abwira abantu bari aho ati «Uyu yari kumwe na Yezu Umunyanazareti.» 72Nuko yongera kubihakanisha indahiro ati «Sinzi uwo muntu!» 73Bimaze akanya abari aho baregera, babwira Petero bati «Koko nawe uri uwabo! N’imvugo yawe irakugaragaza.» 74Noneho atangira gutukana no gucurikiranya indahiro ati «Uwo muntu nta bwo muzi!» Ako kanya isake irabika. 75Nuko Petero yibuka ijambo Yezu yari yamubwiye ati «Isake itarabika, uraba unyihakanye gatatu.» Nuko arasohoka, arirana ishavu.
27,1Igitondo gitangaje, abatware b’abaherezabitambo bose n’abakuru b’umuryango bajya inama yo kwicisha Yezu. 2Bamaze kumuboha baramushorera, bamushyira Pilato wari Umutware mukuru w’igihngu. 3Nuko Yuda wari wamugambaniye abonye ko bamuciriye urubanza rwo gupfa, yumva yigaye maze agarurira abatware b’abaherezabitambo n’abakuru b’umuryango bya biceri mirongo itatu bya feza, arababwira ati 4«Nacumuye, ngambanira amaraso y’umuntu w’umwere.» Baramusubiza bati «Bidutwaye iki? Ni wowe uzigorerwa!» 5Nuko bya biceri abijugunya imbere y’Ingoro, ava aho ajya kwimanika. 6Abatware b’abaherezabitambo bafata bya biceri, baravugana bati «Ntibikwiye ko bishyirwa hamwe n’amaturo yandi, kuko byaguzwe amaraso y’umuntu.» 7Nuko bamaze kujya inama, babigura umurima w’umubumbyi ngo bajye bahahamba abagenzi. Ni cyo gituma uwo murima witwa «umurima w’amaraso» kugeza na n’ubu. 9Nuko huzuzwa ibyo umuhanuzi Yeremiya yavuze ati «Bakiriye ibiceri mirongo itatu bya feza, ari byo kiguzi cy’uwagurishijwe n’abana ba Israheli, 10kandi babitanga ku murima w’umubumbyi nk’uko Nyagasani yabintegetse.»
11Yezu ajyanwa imbere ya Pilato, Umutware mukuru w’igihugu. Umutware aramubaza ati «Ni wowe Mwami w’Abayahudi ?» Yezu aravuga ati «Urabyivugiye.» 12Abatware b’abaherezabitambo n’abakuru b’umuryango bamurega byinshi, ariko we ntagire icyo asubiza. 13Nuko Pilato aramubaza ati «Ntiwumva ibyo byose bagushinja?» 14Nuko ntiyagira ijambo na rimwe amusubiza. Umutware biramutangaza cyane. 15Buri munsi mukuru, Umutware yari yaramenyereye kurekurira rubanda imfungwa imwe bishakiye. 16Ubwo hari imfungwa y’igihangange yitwaga Barabasi. 17Pilato abwira rubanda rwakoranye ati «Uwo mushaka ko mbarekurira ni nde, Barabasi cyangwa Yezu bita Kristu?» 18Nyamara yari azi ko bamutanze babitewe n’ishyari.
19Mu gihe yari yicaye mu rukiko aca urubanza, umugore we amutumaho ati «Uramenye ntiwivange mu by’uwo muntu w’intungane, dore naraye ndose byinshi byambabaje bitewe na we.» 20Ariko abatware b’abaherezabitambo n’abakuru b’umuryango bemeza rubanda ko basaba Barabasi, naho Yezu bakamwicisha. 21Nuko rero Umutware yongera kubabaza ati “Muri abo bombi uwo mushaka ko mbarekurira ni uwuhe?” Baramusubiza bati «Barabasi!» 22Pilato arababwira ati «Naho se Yezu bita Kristu mugenze nte?» Bose barasubiza bati «Nabambwe ku musaraba!» 23We ati «Ikibi se yakoze ni ikihe?» Ariko barushaho gusakuza bati «Nabambwe ku musaraba!»
24Nuko Pilato abonye ko nta cyo byunguye, ahubwo ko urusaku rurushaho kwiyongera, afata amazi akarabira imbere ya rubanda avuga ati «Ndi umwere w’ayo maraso, muzigorerwe.» 25Rubanda rwose rurasubiza ruti «Amaraso ye araduhame, twe n’abana bacu.» 26Nuko abarekurira Barabasi; naho Yezu amaze kumukubitisha ibiboko, aramubegurira ngo abambwe ku musaraba. 27Nuko abasirikare b’Umutware mukuru bajyana Yezu mu gikari cy’ingoro ye, bamukoranyirizaho igombaniro ryose. 28Baramwambura, bamwambika igishura gitukura, 29hanyuma baboha ikamba ry’amahwa barimutamiriza mu mutwe, bamufatisha n’urubingo mu kiganza cy’iburyo. Bagatera ivi imbere ye, bakamushungera bavuga bati «Urakarama, Mwami w’Abayahudi!» 30Nuko bakamuvunderezaho amacandwe, bagafata rwa rubingo bakarumukubita mu mutwe. 31Bamaze kumukwena bamwambura igishura, bamwambika imyambaro ye, maze bamujyana kumubamba ku musaraba.
32Basohotse bahura n’Umunyasireni witwa Simoni, bamuhatira gutwara umusaraba wa Yezu. 33Bageze ahantu hitwa Gologota, bikavuga ku Kigihanga, 34bamuha divayi ivanze n’indurwe ngo anywe; asomyeho yanga kuyinywa. 35Bamaze kumubamba ku musaraba bigabanya imyambaro ye bakoresheje ubufindo. 36Nuko bicara aho baramurinda, 37Hejuru y’umutwe we bahashyira urubaho rwanditseho icyo azize, ngo «Uyu ni Yezu, Umwami w’Abayahudi.» 38Icyo gihe hari ibisambo bibiri byari bibambanywe na we, kimwe iburyo, ikindi ibumoso. 39Abahisi bakamutuka bazunguza umutwe, 40bavuga bati «Wowe usenya Ingoro y’Imana ukongera kuyubaka mu minsi itatu, ikize ubwawe niba uri Umwana w’Imana, maze umanuke ku musaraba!» 41Abatware b’abaherezabitambo na bo bakamuseka, n’abigishamategeko n’abakuru b’umuryango bati 42«Yakijije abandi, none ntashoboye kwikiza ubwe! Harya ngo ni Umwami wa Israheli, ngaho namanuke ku musaraba tumwemere! 43Yiringiye Imana; nimukize rero ubu niba imukunze! Kuko yavuze ati ‘ndi Umwana w’Imana.’» 44N’abambuzi babambanywe na we bakamukwena batyo.
45Kuva ku isaha ya gatandatu kugeza ku isaha ya cyenda hacura umwijima ku isi yose. 46Ahagana ku isaha ya cyenda, Yezu avuga mu ijwi riranguruye ati «Eli, Eli, lama sabaktani?» Bivuga ngo «Mana yanjye, Mana yanjye, icyatumye untererana ni iki?» 47Bamwe mu bari aho bamwumvise baravuga bati «Aratabaza Eliya!» 48Ako kanya umwe muri bo yiruka ajya gufata icyangwe, akivika muri divayi irura maze agitunga ku rubingo, aramuhereza ngo anywe. 49Ariko abandi baramubwira bati «Reka turebe niba Eliya aza kumukiza!» 50Yezu yongera kurangurura ijwi cyane, nuko araca.
(Aha barapfukama, bagaceceka akanya gato)
51Ni bwo umubambiko wo mu Ngoro y’Imana utanyutsemo kabiri kuva hejuru kugeza hasi; isi ihinda umushyitsi, ibitare biriyasa. 52Imva zirakinguka, n’imibiri y’abatagatifu benshi bapfuye irazuka. 53Yezu amaze kuzuka na bo bava mu mva zabo, bajya mu Murwa Mutagatifu maze babonekera abantu benshi. 54Umutegeka hamwe n’abasirikare be barindanaga Yezu, babonye umutingito w’isi n’ibyari bibaye, bagira ubwoba bwinshi baravuga bati «Uyu koko yari Umwana w’Imana!»
55Aho hari abagore benshi bareberaga kure; abo ni abari barakurikiye Yezu kuva mu Galileya bamukorera. 56Barimo Mariya Madalena, na Mariya nyina wa Yakobo na Yozefu, na nyina wa bene Zebedeyi. 57Bugorobye haza umuntu w’umukire w’i Arimatiya witwa Yozefu, na we akaba yari umwigishwa wa Yezu. 58Asanga Pilato amusaba umurambo wa Yezu. Nuko Pilato ategeka ko bawumuha. 59Yozefu ajyana umurambo wa Yezu, awuhambira mu mwenda utanduye; 60maze awuramblka mu mva nshya yari yaricukuriye mu rutare, hanyuma akingisha ibuye rinini umuryango w’imva, aragenda. 61Aho hari Mariya Madalena na Mariya wundi bicaye imbere y’imva.
62Umunsi w’umwiteguro w’isabato urangiye, bukeye bwawo, abatware b’abaherezabitambo n’Abafarizayi bateranira kwa Pilato, 63baramubwira bati «Mutegetsi, twibutse ko wa munyakinyoma akiriho yavuze ati ‘Nzazuka iminsi itatu ishize!’ 64Nuko rero tegeka ko barinda imva kugeza ku munsi wa gatatu, hato abigishwa be bataza kumwiba bakabwira rubanda bati ‘Yazutse mu bapfuye!’ maze icyo kinyoma cya nyuma kikaruta icya mbere.» 65Pilato arabasubiza ati «Dore abarinzi; nimugende murinde imva uko mubyumva.» 66Nuko rero baragenda badanangira imva, bashyira ikimenyetso kuri rya buye maze bahasiga abazamu.
IVANJILI (Umwaka B)
+ Ububabare bw’Umwami wacu Yezu Kristu uko bwanditswe na Mariko (Mk 14, 1 – 72; 15,1-47)
14.1 Icyo gihe hari hasigaye iminsi ibiri ngo Pasika ibe, n’umunsi mukuru w’imigati idasembuye. Nuko abatware n’abaherezabitambo n’abigishamategeko bashaka gufata Yezu ku mayeri ngo bamwice. 2Icyakora baravugaga bati «Ntibizabe ku munsi mukuru, ejo rubanda rudatera imidugararo.»
3Igihe Yezu yari i Betaniya kwa Simoni umubembe, ari ku meza, haza umugore ufite agakopo kuzuye umubavu umininnye w’igiciro gikomeye. Nuko amaze kugakonyora, umubavu awusuka ku mutwe wa Yezu. 4Bamwe ariko birabarakaza, barabwirana bati «Uriya mubavu uzize iki? 5Uyu mubavu wajyaga kugurwa amadenari arenze magana atatu, maze agahabwa abakene!» Nuko batonganya uwo mugore. 6Ariko Yezu arababwira ati «Nimumureke! Muramutonganyiriza iki? Dore ibyo amaze kungirira ni byiza. 7Abakene muzabahorana iteka, kandi aho mushakiye mubagirira neza; naho jyewe ntimuzamporana iteka. 8Yakoze ibyo ashoboye: yasize umubiri wanjye ateganya ihambwa ryanye. 9Ndababwira ukuri: ku isi yose, aho Inkuru Nziza izamamazwa hose, bazajya bavuga n’ibyo uyu mugore amaze gukora bamwibuke.» 10Nuko Yuda Isikariyoti, umwe muri ba Cumi na babiri, asanga abatware b’abaherezabitambo bakuru, agira ngo azamubagabize. 11Ngo babyumve barishima, maze bamusezeranya kuzamuha ikiguzi. Yuda asigara ashaka uburyo bwo kumutanga.
12Umunsi wa mbere wo kurya Imigati idasembuye, ari na wo babagagaho intama za Pasika, abigishwa be baramubaza bati «Urashaka ko tujya gutegura he, ngo uharire Pasika?» 13Yezu yohereza babiri mu bigishwa be, arababwira ati «Nimujye mu murwa, muri buhure n’umuntu wikoreye ikibindi cy’amazi, mumukurikire 14maze aho yinjira mubwire nyir’urugo muti ‘Umwigisha aravuze ngo: Icyumba cyanjye nza kuriramo Pasika hamwe n’abigishwa banjye kiri hehe?’ 15Ari bubereke mu nzu yo hejuru lcyumba kigari, gishashe kandi giteguye neza, abe ariho mudutegurira ibya Pasika.» 16Abigishwa baragenda bagera mu murwa, maze basanga bimeze uko yabibabwiye, batunganya ibya Pasika.
17Bugorobye, Yezu azana na ba Cumi na babiri. 18Nuko igihe bari ku meza barya, Yezu aravuga ati «Ndababwira ukuri: umwe muri mwe dusangira, agiye kungambanira.» 19Nuko barashavura, batangira kumubaza umwe umwe bati «Mbese yaba ari jyewe?» 20Arabasubiza ati «Ni umwe muri ba Cumi na babiri; dore dukoreye ku mbehe rimwe. 21Koko Umwana w’umuntu aragiye, nk’uko ibyanditswe bimuvuga, ariko hagowe uwemeye kumugambanira! Ibyiza ni uko uwo muntu aba ataravutse.» 22Nuko igihe bafunguraga, Yezu afata umugati, amaze gushimira Imana arawumanyura, arawubahereza avuga ati «Nimwakire: iki ni umubiri wanjye.» 23Hanyuma afata inkongoro, amaze gushimira Imana arayibahereza, maze bayinyweraho bose. 24Nuko arababwira ati «Iki ni amaraso yanjye y’Isezerano, amenewe abantu batabarika. 25Ndababwira ukuri: Nta bwo nzongera kunywa ku muto y’imizabibu, kugeaza k’umunsi nzanywera divayi nshya mu Ngoma y’Imana.»
26Bamaze kuririmba zaburi, barasohoka bajya ku musozi w’Imizeti. 27Yezu arababwira ati «Mwese ibigiye kumbaho biratuma muhungabana, kuko byanditswe ngo ‘Nzakubita umushumba, maze intama zitatane.’ 28 Ariko nimara kuzuka, nzabatanga mu Galileya.» 19Petero aramubwira ati «N’aho bose bahungabana, jye ntibizambaho!» 30Yezu aramusubiza ati «Ndakubwira ukuri: None muri iri joro, isake itarabika ubwa kabiri, uraba umaze kunyihakana gatatu.» 31Ariko we arakomeza ati «N’aho nagomba gupfana nawe, sinakwihakana!» Abandi bose na bo bavuga batyo. 32Nuko bajya mu murima witwa Getsemani, maze Yezu abwira abigishwa be ati «Nimube mwicaye hano, umwanya ngiye gusenga.» 33Yezu ajyana na Petero na Yakobo na Yohani, maze atangira kugira ubwoba n’ishavu. 34Arababwira ati «Umutima wanjye ushavuye byo gupfa; nimugume aha, maze mube maso.» 35Yigiye imbere gato yikubita hasi, arasaba ngo niba bishoboka, iyo saha ice kure ye. 36Yaravugaga ati «Abba, Dawe! byose biragushobokera: igizayo iyi nkongoro; nyamara ntibibe uko nshaka, ahubwo bibe uko wowe ushaka.» 37Yezu aragaruka, asanga basinziriye; abwira Petero ati «Simoni, urasinziriye, ntiwashoboye kuba maso isaha n’imwe? 38Nimube maso, musenge kugira ngo mutaza kugwa mu gishuko ; koko umutima w’umuntu uharanira ibyiza, ariko umubiri we ukagira intege nke.»
39Yezu asubirayo, yongera kwambaza avuga nka mbere. 40Hanyuma agarutse, asanga na none basinziriye, kuko amaso yabo yari aremerewe; nuko ntibabona icyo bamusubiza. 41Ubwa gatatu araza arababwira ati «Noneho nimusinzire, muruhuke! Nimurekere aho. Isaha irageze; dore Umwana w’umuntu agiye gushyirwa mu maboko y’abanyabyaha, 42Nimuhaguruke tugende! Dore untanga ari hafi.»
43Nuko ako kanya akivuga, Yuda umwe muri ba Cumi na babiri azana n’igitero cy’abantu bafite inkota n’ibibando, boherejwe n’abaherezabitambo bakuru, n’abigishamategeko, n’abakuru b’imiryango. 44Umugambanyi yari yabahaye ikimenyetso ati «Uwo nza guhobera nkamusoma, araba ari we: mumufate maze mumujyane, mumenye ntabacike.» 45Nuko Yuda araza yegera Yezu ati «Mwigisha!» nuko aramusoma. 46Ba bandi bahita basumira Yezu ubwo, baramufata. 47Umwe mu bari aho, akura inkota ayikubita umugaragu w’umuherezabitambo mukuru, amuca ugutwi. 48Nuko Yezu arababwira ati «Mwaje kumfata mufite inkota n’ibibando nk’aho ndi igisambo! 49Nyamara iminsi yose nabaga ndi kumwe namwe mu Ngoro nigisha, ntimwamfashe. Ariko ibi bibereye kugira ngo lbyanditswe byuzuzwe,» 50Nuko bose bamusiga aho barahunga. 51Hari umusore wari ukurikiye Yezu, yifubitse igishura cyonyine; nuko baramufata. 52We rero arabiyaka, abasigira igishura mu ntoki, ahunga yambaye ubusa.
53Nuko Yezu bamushyira umuherezabitambo mukuru, maze abatware b’abaherezabitambo, n’abakuru b’imiryango, n’abigishamategeko baraterana bose. 54Petero akaba yari yamukurikiriye kure, kugera mu ngoro y’umuherezabitambo mukuru, maze yicarana n’abagaragu ku ikome, arota. 55Ubwo rero abatware b’abaherezabitambo n’inama nkuru yose bashaka icyo bashinja Yezu kugira ngo bamucire urwo gupfa, ariko barakibura. 56Benshi nanone bamushinjaga ibitari byo, n’ibyo bamushinje ntibabihuze. 57Bamwe barahaguruka, bamushinja ibinyoma bavuga bati 58«Twamwumvise avuga ati ‘Jyewe nzasenya iyi Ngoro yubatswe n’amaboko y’abantu, maze mu minsi itatu nubake indi itubakishijwe amaboko y’abantu.’» 59 Ariko no kuri ibyo, uko bamuregaga ntibabihuze.
6ONuko umuherezabitambo mukuru arahaguruka, ahagarara hagati y’iteraniro abaza Yezu ati «Nta cyo usubiza ku byo aba bantu bakurega?» 61We rero araceceka, ntiyagira icyo asubiza. Umuherezabitambo mukuru arongera aramubaza ati «Mbese uri Kristu, Umwana wa Nyagusingizwa?» 62Yezu arasubiza ati «Ndi we, byongeye kandi muzabona Umwana w’umuntu yicaye iburyo bwa Nyir’Ububasha munamubone aje ku bicu by’ijuru.» 63Nuko umuherezabitambo mukuru ashishimura imyambaro ye, avuga ati « Abagabo bandi dushaka ni ab’iki? 64Mwiyumviye ukuntu atutse Imana. Mubitekerezaho iki?» Bose bahamya ko akwiye gupfa, 65Hanyuma bamwe batangira kumuvunderezaho amacandwe no kumupfuka mu maso, no kumukubita inshyi bamubwira bati «Ngaho duhanurire!» Abagaragu na bo bamukubita inshyi.
66Icyo gihe Petero yari mu rugo, maze haza umwe mu baja b’umuherezabitambo mukuru. 67Abonye Petero yota aramwitegereza, maze aramubwira ati «Nawe wari kumwe na Yezu w’i Nazareti!» 68Petero ahakana avuga ati «Ibyo simbizi, sinumva icyo ushaka kuvuga.» Arahaguruka ajya ku irembo. 69Wa muja yongera kumwitegereza, abwira abari aho ati «Koko uriya ni umwe muri bo!» 70We ariko arongera arahakana. Hashize akanya, abari aho babwira Petero bati «Ni ukuri, uri umwe muri bo! Byongeye kandi uri Umunyagalileya.» 71Nuko we atangira kurahira yimazeyo ati «Uwo muntu muvuga nta bwo muzi!» Ako kanya isake ibika ubwa kabiri. 72Nuko Petero yibuka ijambo Yezu yari yamubwiye ati «Isake itarabika ubwa kabiri uzaba unyihakanye gatatu.» Nuko araturika ararira.
15,1Mu gitondo kare, abatware b’abaherezabitarnbo bateranira hamwe n’abakuru b’imiryango n’abigishamategeko, mbese abagize inama nkuru bose. Bamaze kuboha Yezu, baramujyana bamushyikiriza Pilato. 2Nuko Pilato aramubaza ati «Mbese uri umwami w’Abayahudi?» Yezu aramusubiza ati «Urabyivugiye.» 3Abatware b’abaherezabitambo bamurega byinshi. 4Pilato arongera aramubaza ati «Nta cyo usubiza? Ntiwumva ibyo bakurega byose?» 5Yezu ariko ntiyongera kugira icyo asubiza, Pilato biramutangaza cyane.
6Buri munsi mukuru yabarekuriraga imwe mu mfungwa babaga bamusabye, 7Ubwo rero mu buroko hakaba uwitwa Barabasi, wari wafatanywe n’abandi bagome bari biciye umuntu mu myivumbagatanyo. 8Nuko rubanda rurazamuka, batangira gusaba Pilato ngo abagirire uko yabamenyereje. 9Pilato arababaza ati «Murashaka ko mbarekurira umwami w’Abayahudi?» 10Yari azi neza ko abaherezabitambo bakuru bari bamutanze babitewe n’ishyari. 11Ubwo ariko abaherezabitambo bakuru boshya rubanda gusaba ko abarekurira Barabasi. 12Pilato arongera arababaza ati «Maze se ngire nte uwo mwita umwami w’Abayahudi?» 13Bo rero batera hejuru bati «Mubambe ku musaraba!» 14Pilato arababaza ati «lkibi yakoze ni ikihe?» Bo rero barushaho gutera hejuru bati «Mubambe ku musaraba!» 15Pilato ahitamo gushimisha rubanda, abarekurira Barabasi. Amaze gukubitisha Yezu, aramutanga ngo bajye kumubamba
16Nuko abasirikare bajyana Yezu mu gikari cy’ingoro ya Pilato, maze bakoranya igombaniro ryose. 17Bamwambika igishura gitukura, nyuma baboha ikizingo cy’amahwa, bakimushyira ku mutwe. 18Nuko batangira kumushungera bavuga bati «Turakuramya, Mwami w’Abayahudi!» 19Ubwo bamukubitisha urubingo mu mutwe, bakamuvunderezaho amacandwe, maze bagatera ivi imbere ye byo kumuramya. 20Bamaze kumukwena batyo bamwambura igishura gitukura, bamwambika imyambaro ye, baramushorera bajya kumubamba.
21Mu nzira bafatirana Simoni w’i Sireni, se wa Alegisanderi na Rufusi wiviraga mu murima, ngo amutwaze umusaraba. 22Nuko bajyana Yezu ahantu hitwa Gologota, bikavuga ku Kigihanga. 23Bamuha divayi ivanze n’indurwe ngo abinywe, ariko ntiyabyakira. 24Nuko baramubamba. Hanyuma bigabanya imyambaro ye, bayikoreraho ubufindo ngo bamenye icyo buri wese yegukana. 25Bamubambye ari ku isaha ya Gatatu. 26Hari kandi urubaho rwanditseho icyo azize, ngo «Umwami w’Abayahudi.» 27Maze bamubambana n’abagome babiri, umwe iburyo undi ibumoso bwe. (28)29Abahisi bakamutuka bazunguza umutwe kandi bavuga ngo «Ngaho da! Wowe usenya Ingoro y’Imana maze ukongera ukayubaka mu minsi itatu, 30ikize ubwawe wimanure ku musaraba!» 31Abatware b’abaherezabitambo hamwe n’abigishamategeko bamushinyaguriraga bavuga ngo «Yakijije abandi, none yananiwe kwikiza ubwe! 32Kristu, Umwami wa Israheli, namanuke ku musaraba ubu ngubu, kugira ngo tubone maze twemere!» Ndetse n’abari babambanywe na we, na bo baramutukaga.
33Bigejeje ku isaha ya gatandatu, umwijima ucura ku isi yose, kugeza ku isaha ya cyenda. 14Nuko ku isaha ya cyenda, Yezu avuga nu ijwi riranguruye ati «Eloyi, Eloyi, lama sabaktani?» bivuga ngo «Mana yanjye, Mana yanjye, icyatumye untererana ni iki?» 35Bamwe mu bari aho bamwumvise baravuga bati «Dore aratabaza Eliya!» 36Umwe ariruka avika icyangwe muri divayi irura, maze agitunga ku rubingo, aramuhereza ngo anywe avuga ati «Nimureke turebe niba Eliya aza kumumanura.» 37Yezu arangurura ijwi cyane, nuko araca.
(Aha barapfukama bagaceceka akanya gato)
38Maze umubambiko wo mu Ngoro y’Imana utanyukamo kabiri, kuva hejuru kugeza hasi. 39Nuko umutegeka w’abasirikare wari uhagaze imbere ye, abonye ko aciye atyo aravuga ati «Koko, uyu yari umwana w’Imana!» 40Hari n’abagore bareberaga kure. Barimo Mariya Madalena, na Mariya nyina wa Yakobo muto na Yoze, na Salome, 41bajyaga bakurikira Yezu kandi bakamukorera igihe yari mu Galileya. Bari kumwe n’abandi bagore benshi bari barazamukanye na we ajya i Yeruzalemu.
42Bugorobye, kuko hari ku mwiteguro w’isabato, 43Yozefu w’i Arimatiya, umujyanama w’umunyacyubahiro wari utegereje na we Ingoma y’Imana, ashirika ubwoba aza kwa Pilato, maze asaba umurambo wa Yezu. 44Pilato atangazwa nuko yaba yapfuye, ahamagaza umutegeka w’abasirikare, amubaza niba hashize igihe apfuye. 45Amaze kubyemezwa n’uwo mutegeka, yemerera Yozefu kujyana umurambo. 46Yozefu ngo amare kugura umwenda, amanura umurambo wa Yezu ku musaraba, awuzingiraho uwo mwenda, maze awushyingura mu mva yari yacukuwe mu rutare. Hanyuma ahirikira ibuye ku muryango w’imva. 47Nuko Mariya Madalena na Mariya nyina wa Yoze bitegereza aho bamushyize.
KU CYUMWERU CY’AMASHAMI / UMWAKA C
IBANGONDIRIMBO RIBANZIRIZA IVANJILI (Fil 2, 8-9)
Inyik/ Ikuzo n’ibisingizo ni ibyawe, Nyagasani Yezu.
Kristu yemeye kumvira ari twebwe agirira ageza aho gupfa, apfiriye ndetse ku musaraba. Ni cyo cyatumye Imana imukuza, imuha izina risumbye ayandi yose.
Inyik/ Ikuzo n’ibisingizo ni ibyawe, Nyagasani Yezu.
IVANJILI (UMWAKA C)
+ Ububabare bw’Umwami wacu Yezu Kristu uko bwanditswe na Luka
(Lk 22, 14-71; 23, 1-56)
22,14Igihe kigeze Yezu ajya ku meza hamwe n’intumwa ze, 15maze arazibwira ati “Nifuje cyane gusangira namwe iyi Pasika ntarababara. 16Ndabibabwiye : nta bwo nzongera kuyirya itaruzurizwa mu Ngoma y’Imana.” 17Nuko yakira inkongoro ya divayi bamuhereje, ashimira Imana maze arababwira ati “Nimwakire musangire. 18Koko ndabibabwiye : sinzongera kunywa ukundi ku mbuto y’imizabibu, kugeza igihe Ingoma y’Imana izaba yaje.” 19Hanyuma afata n’umugati ashimira Imana, arawumanyura, awubahereza avuga ati “Iki ni umubiri wanjye ubatangiwe; mujye mubikora namwe bibe urwibutso rwanjye.” 20Barangije kurya, n’inkongoro ayigenzereza atyo avuga ati “Iyi ni inkongoro y’Isezerano rishya, rishingiye ku maraso yanjye abamenewe. 21Nyamara ugiye kungambanira turiho turasangira. 22Koko Umwana w’umuntu aragiye nk’uko byagenwe ; ariko hagowe umuntu umutanze !” 23Ubwo batangira kubazanya ugiye gukora ibyo uwo ari we.
24Nuko batangira kujya impaka ngo : umukuru muri bo yaba uwuhe ? 25Arababwira ati “Abami batwara amahanga bayategeka uko bishakiye, n’abandi bayafiteho ubutegetsi bagakunda ko babita abagiraneza. 26Kuri mwe rero si ko bimeze. Ahubwo umukuru muri mwe nagenze nk’aho ari we muto, kandi umutware ahinduke umugaragu. 27Ni ko se, umukuru ni uwuhe : uri ku meza, cyangwa ni uhereza ? Si uwo se uri ku meza ? Jyewe rero ndi hagati yanyu nk’umuhereza ! 28Mwebwe muri abankomeyeho mu bigeragezo nagize. 29Nanjye nabageneye Ingoma nk’uko Data yayingeneye, 30kugira ngo muzarire kandi muzanywere ku meza yanjye mu Ngoma yanjye ; kandi muzicare ku ntebe z’ubutware, mucire imanza imiryango cumi n’ibiri ya Israheli.”
31Nuko Yezu aravuga ati “Simoni, Simoni ! Dore Sekibi yabasabye ngo abashungure nk’ingano, 32ariko nagusabiye kugira ngo ukwemera kwawe kudatezuka. Nawe rero numara kwisubiraho, uzakomeze abavandimwe bawe.” 33Aramusubiza ati “Mwigisha, niteguye kujyana nawe, badufunga cyangwa batwica.” 34Ariko we aramusubiza ati “Yewe Petero nkubwire : uyu munsi isake ntiri bubike utaranyihakana gatatu ngo ntunzi.”
35Hanyuma arababwira ati “Igihe mbohereje nta gasaho k’ibiceri, nta mufuka, nta n’inkweto, ese hari icyo mwabuze ?” Baramusubiza bati “Nta cyo.” 36Arababwira ati “Ubu noneho ufite agasaho k’ibiceri nakajyane ; n’ufite umufuka abigenze atyo ; n’udafite inkota nagurishe igishura cye maze ayigure. 37Koko ndabibabwiye : ni ngombwa ko Ibyanditswe binyuzurizwaho ngo ‘Yabariwe mu bagome.’ Koko rero ibinyerekeyeho bigiye kurangira.” 38Baramubwira bati “Mwigisha, dore hano hari inkota ebyiri.” Arabasubiza ati “Birahagije !”
39Arasohoka ajya ku musozi w’Imizeti nk’uko yari asanzwe abigenza, n’abigishwa baramukurikira. 40Amaze kuhagera arababwira ati “Nimwambaze kugira ngo mutagwa mu bishuko.” 41Nuko arabitarura ajya ahareshya n’aho umuntu yatera ibuye ; arapfukama asenga agira ati 42“Dawe, ubishatse wakwigizayo iyi nkongoro ! Ariko ntibibe uko nshaka, ahubwo bibe uko ubishaka.” 43Nuko umumalayika wo mu ijuru aramubonekera, aramukomeza. 44Asambishwa n’agahinda nyamara arushaho gusenga, abira ibyuya by’amaraso byatonyangiraga hasi. 45Amaze kwambaza arahaguruuka, asanga abigishwa be basinzirijwe n’agahinda. 46Arababwira ati “Koko mwasinziriye? Nimuhaguruke maze mwambaze kugira ngo mutagwa mu bishuko !”
47Akivuga ibyo hatunguka igitero cy’abantu babanjirijwe n’uwitwa Yuda, umwe mu ba Cumi na babiri. Yegera Yezu kugira ngo amuhobere. 48Yezu aramubwira ati “Yuda, ni koko utanze Umwana w’umuntu umusoma ?” 49Abari bakikije Yezu babonye ibigiye kuba, baramubwira bati “Mwigisha, turwanishe inkota se ?” 50Nuko umwe muri bo ayikubita umugaragu w’umuherezabitambo mukuru, amuca ugutwi kw’iburyo. 51Ariko Yezu arababwira ati “Nimusigeho !” Aherako amukora ku gutwi, aramukiza. 52Hanyuma Yezu abwira abari bamuteye, ari bo batware b’abaherezabitambo, n’abakuru b’abarinzi b’Ingoro, n’abakuru b’umuryango ati “Mwanteye mufite inkota n’ibibando nk’aho ndi igisambo. 53Nyamara buri munsi nari kumwe namwe mu Ngoro, ntimwagira icyo munkoraho. Ariko ubu ni igihe cyanyu cyo kwisunga umwijima.”
54Yezu bamufata ubwo, baramujyana bamwinjiza mu nzu y’umuherezabitambo mukuru. Naho Petero abakurikirira kure. 55Bari bacanye umuriro mu gikari barawukikiza barota, Petero na we akaba yari yicaranye na bo. 56Nuko umuja amubonye yicaye ku ikome, aramwitegereza maze aravuga ati “N’uyu yari kumwe na we !” 57Ariko Petero ahakana avuga ati “Wa mugore we, uwo muntu nta bwo muzi.” 58Hashize akanya undi amubonye ati “Nawe uri umwe muri bo !” Petero ati “Wa mugabo we, nta bwo ndi uwo muri bo.” 59Hashize nk’isaha, undi yemeza akomeje ati “Ni ukuri: n’uyu yari kumwe na we, ndetse ni n’Umunyagalileya !” 60Petero ati “Wa mugabo we, sinzi ibyo uvuga.”Muri ako kanya akivuga ibyo, isake irabika. 61Nuko Nyagasani arakebuka yitegereza Petero, maze Petero yibuka rya jambo Nyagasani yari yamubwiye ati “Uyu munsi, isake itarabika uraba wanyihakanye gatatu.” 62Nuko Petero asohoka arirana ishavu.
63Ubwo abantu barindaga Yezu bamujyaho baramushinyagurira, bakanamukubita. 64Bari bamupfutse mu maso, nuko bakamubaza bati “Ngaho fora : ni nde ugukubise ?” 65Maze bamuhunda n’ibindi bitutsi byinshi. 66Bumaze gucya, inama y’abakuru b’umuryango n’abatware b’abaherezabitambo n’abigishamategeko iraterana, maze bahamagaza Yezu mu rukiko rwabo. 67Baravuga bati “Niba uri Kristu, bitubwire !” Arabasubiza ati “Nimbibabwira ntimubyemera, 68kandi nimbabaza ntimunsubiza. 69Ariko guhera ubu, Umwana w’umuntu agiye kwicara iburyo bw’Imana Nyir’ububasha.” 70Nuko bose baravuga bati “Rero uri Umwana w’Imana !” Arabasubiza ati “Murabyivugiye : ndi we.” 71Batera hejuru bati “Abagabo bandi ni ab’iki ? Ubwacu turamwiyumviye !”
23,1Hanyuma ikoraniro ryose rirahaguruka, bamujyana kwa Pilato. 2Batangira kumurega bavuga bati “Twasanze uyu mugabo agandisha igihugu cyacu, akabuza gutanga umusoro wa Kayizari kandi akiyita Kristu Umwami.” 3Pilato aramubaza ati “Koko uri umwami w’Abayahudi ?” Aramusubiza ati “Urabyivugiye !” 4Pilato abwira abatware b’abaherezabitambo na rubanda ati “Nta cyaha nsanganye uyu muntu cyatuma ahanwa.” 5Bo rero bahatiriza bavuga bati “Agomesha abantu ari na ko yigisha muri Yudeya yose, yatangiriye mu Galileya none ageze ino.”
6Pilato abyumvise, abaza niba uwo muntu ari Umunyagalileya. 7Amaze kumenya ko atwarwa na Herodi, amwoherereza Herodi wari i Yeruzalemu muri iyo minsi. 8Herodi abonye Yezu arishima cyane kuko yahoraga yifuza kumubona, kubera ibyo yamwumvagaho. Ndetse yizeraga kumubona akora igitangaza. 9Amubaza ibibazo byinshi, ariko Yezu ntiyagira icyo amusubiza. 10Abatware b’abaherezabitambo n’abigishamategeko bari aho bamurega byinshi. 11Nuko Herodi afatanyije n’abasirikare be, aramushinyagurira cyane, amuhindura urw’amenyo, hanyuma amwambika umwenda urabagirana amusubiza atyo kwa Pilato. 12Herodi na Pilato bahera ubwo baruzura, kandi mbere hose baraziranaga.
13Nuko Pilato akoranya abatware b’abaherezabitambo, abakuru b’umuryango na rubanda. 14Arababwira ati “Mwanzaniye uyu muntu muvuga ko agandisha rubanda. Namubarije imbere yanyu, sinagira icyaha musangana mu byo mumurega. 15Na Herodi ni uko, dore nguyu yamutugaruriye. Uyu muntu nta cyo yakoze gikwiye kumwicisha. 16Rero ndamuhana, ubundi mureke agende. 18Ariko bo basakuriza icyarimwe bati “Uwo nguwo napfe ! Uturekurire Barabasi !” 19Barabasi uwo akaba yari afungiwe imidugararo yadutse mu mugi, no kuba yarishe umuntu. 20Nuko Pilato wifuzaga kurekura Yezu, yongera kubabwira kwa kundi. 21Ariko barushaho gusakuza bati “Mubambe, mubambe ku musaraba !” 22Pilato yongera kubabwira ubwa gatatu ati “Ikibi uyu muntu yakoze ni ikihe ? Nta cyo namusanganye gikwiye kumwicisha. Rero ndamuhana, ubundi mureke agende.” 23Ariko bo barushaho gusakabakabamusaba ngo abambwe, maze urusaku rwabo rurshaho kwiyongera. 24Nuko Pilato yemeza ko icyo bashegeye gikorwa. 25Abarekurira uwo basabaga, wari warafungiwe guteza imidugararo no kwica umuntu ; naho Yezu aramubagabiza.
26Igihe bamushoreye, baza gufatirana uwitwa Simoni w’i Sireni wiviraga mu mirima ye ; bamuhekesha umusaraba agenda inyuma ya Yezu awumutwaje. 27Yezu yari akurikiwe n’imbaga nyamwinshi y’abantu, barimo abagore baborogaga bamuririra. 28Bigeze aho Yezu arabakebuka maze arababwira ati “Bakobwa b’i Yeruzalemu, mwindirira ahubwo nimwiririre mwe n’abana banyu ! 29Dore hagiye kuza igihe bazavuga bati ‘Hahirwa ingumba n’inda zitabyaye, n’amabere atonkeje’ 30Icyo gihe bazinginga imisozi ngo ‘Nimuturidukireho’, n’utununga ngo ‘Nimudutwikire.’ 31None se niba bagiriye batya igiti kibisi, icyumye bazakigenzereza bate ?” 32Bari bashoreye n’abandi babiri b’abagiranabi, bagira ngo babicire hamwe na we. 33Nuko bageze ahantu hitwa ku Kigihanga, barahamubamba hamwe na ba bagiranabi, umwe iburyo undi ibumoso. 34Nuko Yezu yambaza avuga ati “Dawe, bababarire kuko batazi icyo bakora.” Hanyuma bigabanya imyambaro ye bayikoreyeho ubufindo. 35Rubanda baguma aho bamurebera, abatware bo bakamunnyega bavuga bati “Yakijije abandi, ngaho na we niyikize niba ari Kristu Intore y’Imana !” 36Abasirikare na bo bakamukwena, maze baramwegera bamuhereza divayi irura 37bavuga “Niba uri umwami w’Abayahudi, ngaho ikize ubwawe !” 38Hejuruye hari handitse itangazo ngo “Uyu ni umwami w’Abayahudi.”
39Umwe mu bagiranabi bari babmbanywe na we yaramutukaga avuga ati “Harya si wowe Kwistu ? Ngaho ikize ubwawe, natwe udukize !” 40Ariko mugenzi we amucyaha avuga ati “Mbese ntutinya Imana, wowe waciriwe rumwe na we ! 41Twebwe turazira ukuri, turaryozwa ibibi twakoze ; naho we nta kibi yakoze. 42Arongera ati “Yezu, uranyibuke igihe uzazira kwima Ingoma yawe.” 43Yezu ni ko kumusubiza ati “Ndakubwira ukuri : uyu munsi uraba uri kumwe nanjye mu ihirwe ry’Imana.” 44Hari nko ku isaha ya gatandatu, maze ku isi yose hacura umwijima, izuba rirazima bigeza ku isaha ya cyenda. 45Umubambiko wo mu Ngoro utanyukamo kabiri. 46Nuko Yezu arangurura ijwi ati “Dawe, nshyize ubuzima bwanjye mu maboko yawe.” Amaze kuvuga atyo araca.
(Aha barapfukama, bagaceceka akanya gato)
47Umutware w’abasirikare abonye ibyo bibaye, asingiza Imana avuga ati “Koko uriya muntu yari intungane.” 48Abantu bose bari bahururiye kureba ibyabaye, babonye ibimaze kuba bikubura bataha bikubita mu gituza. 49Abamenyi ba Yezu bose bari bahagaze ahitaruye, hamwe na ba bagore bari baturutse mu Galileya bamuherekeje, bakomeza kubyitegereza. 50Nuko hagoboka umugabo witwa Yozefu, umwe mu bagize Inama Nkuru, akaba umuntu w’imico myiza kandi w’intungane. 51We ntiyari yemeye imigambi mibi ya bagenzi be n’ibyo bari barakozze. Yakomokaga ahitwa Arimatiya, umugi wo muri Yudeya, kandi akaba yari ategereje kubona Ingoma y’Imana. 52Nuko asanga Pilato amusaba umurambo wa Yezu. 53Awumanura ku musaraba awuzingiraho umwenda, maze awushyingura mu mva yari yacukuwe mu rutare, itigeze igira uyihambwamo. 54Wari umunsi w’umwiteguro wabanzirizaga isabato. 55Abagore bari bavanye na Yezu mu Galileya bakurikira Yozefu ; bitegereza imva n’ukuntu bari bashyizemo umurambo we. 56Nuko barataha bajya gutegura imibavu n’ibindi bihumura. Maze ku isabato bararuhuka nk’uko byari bitegetswe.


c: text/html

text:
1. Kuva Cyumweru gishize, twatangiye kuzirikana ku ivanjili ma Matayo itubwira Yezu wigishiriza mu migani, yifuza kuduha inyigisho ikomeye akuye mu buzima busanzwe bwa buri munsi. Kuri iki cyumeru turamwumva atubwira ko ingoma y’Ijuru imeze nk’umuntu wabibye imbuto nziza mu murima we. Yezu arimo kwibanda ku ngoma y’Ijuru kugira ngo arusheho kutwereka umugambi w’Imana ku bantu, ku mateka no kuri iyi si dutuye. Imana irifuza ko twabaho neza, tukabana neza, tukirinda kubiba mu murima wayo urumamfu ruhemukira kandi rukababaza abavandimwe bacu Imana yaduhaye kugendana nabo. Imana yifuza kudukiza no kubana natwe, ahasigaye ni ukuyemerera tugakura turi imbuto nziza. Iyi nyigisho Yezu arayitubwirira mu migani itatu y’iki cyumweru: Umugani w’urumamfu mu ngano, umugani w’akabuto ka sinapisi n’umugani w’umusemburo umugore yavanze n’incuro eshatu z’ifu.
2. Ubwami bw’Imana ntibukeneye ko bugaragazwa nk’igitangaza cyangwa se ubunyamaboko, ahubwo buhera ku kantu gatoya maze bukagera ubwo buba igiti cy’inganzamarumbo. Icyo busaba ni ukwemera ko Umushobora byose ahereye ku kantu k’ubusabusa abasha gukora ibitangaza. Natwe ukwemera kwacu ni guke kandi imbaraga nazo dufite ni nkeya, ariko twiringiye Imana, tukirinda kuba ba kidobya, tukihatira guha Imana uburyo bwo kuduhindura no kudukuza, natwe twamera nk’akabuto ka sinapisi kangana urwara ariko katerwa, kakuhirwa kakavamo igiti gikomeye gifitiye ibiremwa by’Imana akamaro. Nitwemere Imana itwuhire ineza n’ubuntu bwayo, nituyemere itwamururemo ibintu byose bisobetse mu mitima yacu bikatubuza kubona ubwiza bwa muntu, maze turebe ko tutaba ibiti by’ineza n’amahoro. Muntu si mubi rwose, ni we ushobora kwigira mubi cyangwa akabiterwa n’abandi. Nitwibuke ubwiza Imana yaturemanye maze ineza iturimo ibe nk’umusemburo uzatuma dututumba tugira ngo Imana ikurizwe mubo turi bo, mu byo dukora no mubo duhura nabo bose.
3. Ivanjili y’iki cyumweru iradusaba kandi kuzirikana ku mikurire yacu. Akabuto ka sinapisi n’umusemburo ni ibimenyetso Yezu akoresha kugira ngo atugaragarize ko byifitemo imbaraga z’ubuzima zikomeye. Ntidukeneye byinshi kugira ngo dutange ubuzima aho tuba no mubo tubana. Dukeneye ko akabuto k’urukundo n’amahoro Imana yatubibyemo twakemerera kagakura kakaba igiti bose baruhukiramo. Gukura ariko nanone bikaba bivuga urugamba. Habaho gukambakamba, kwiga kugenda bigendana no kwitura hasi kuko amaguru aba atarakomera, habaho kugera mu busore n’ubwangavu, hakabaho no kugera ubwo umutnut agomba kwirwanaho no kurwana ku bandi kuko aba amaze gukura. No mu mubano wacu na Yezu ni uko byifashe. Icyo dukora ni ugukura dutaguza, dusanga utwigisha kugenda kugeza ubwo azatubwira ati: “noneho mube abagabo n’abagore bahamye”. Ntitugakurwe umutima n’urugamba rw’ubuzima nabwo bushobora kubiba muri twe urumamfu. Ntitugacibwe intege no kubona ko hari ubwo mu buzima bwacu tutabona neza iyo tugana. Icya ngombwa ni uguhata inzira ibirenge, tuzi ko Imana yatubibyemo akabuto gakomeye kandi yuhira.
4. Mu isi harimo byinshi, harimo ingano nyinshi kandi nziza zishimisha Imana ariko hari n’imamfu nazo zononera Imana. Umugambi dukwiye gufata ni ukwihatira kuba mu ngano nziza. Icyiza n’ikibi bisa n’ibigendana ariko iyo umuntu agize ukwihangana, akirinda kurandura huti huti ikibi atabanje kumenya impamvu yacyo, ashobora gukiza byinshi kandi neza. Kwihangana no guha igihe igihe, nibyo Yezu yifuza ko twazirikanaho. Ubwami bw’Imana butangira mu mitima yacu ari buto, bugakura dondi dondi nyamara bukatubamo igiti kinini kandi gifasha abandi. Yezu yaje kutwereka ko ineza yonyine ariyo iganza inabi kandi yifuza ko twabona muri We umuganga ushobora byose,udukuza buhoro buhoro kandi mu bwihangane, aho kumubonamo umucamanza utinyitse. Aziko “intungane igomba kuba incuti y’abantu”, Isomo rya mbere rikaba ryakomeje rivuga riti: “ Nyagasani, watumye abana bawe bakwizera, kuko bashobora kwisubiraho bamaze kugucumuraho.”
P. Jean Damascène MUGIRANEZA

robotstxt: allowed

filter: keep


text:
IBIBAZO URUBYIRUKO RWIBAZA
Nakora iki ngo nirinde imihangayiko?
Ni iki kiguhangayikisha?
Ese hari igihe ujya wumva umeze nk’abantu bavuze aya magambo akurikira?
“Buri gihe mba nibaza nti ‘byagenda bite se ndamutse . . . ?’ ‘Ubu se imodoka turimo ikoze impanuka?’ ‘Ubu se indege turimo ihanutse?’ Mpangayikishwa n’ibintu umuntu usanzwe adashobora no gutindaho.”
—Charles.
“Mpora mpangayitse igihe cyose, meze nk’imbwa iziritse igenda yizengurukaho ariko idashobora kurenga aho iri. Mba niruhiriza ubusa kandi nta cyo biri bungezeho!”
—Anna.
“Iyo abantu bambwiye ko mfite amahirwe yo kuba nkiri mu ishuri, mpita ntekereza nti ‘iyaba bazi ukuntu kwiga bigora!’”
—Daniel.
“Mpora mpangayitse. Buri gihe mba mpangayikishijwe n’ibishobora kumbaho cyangwa ibyo nshobora gukora.”
—Laura.
Ukuri: Bibiliya ivuga ko turi mu ‘bihe biruhije, bigoye kwihanganira’ (2 Timoteyo 3:1). Ibyo bishobora gutuma abato n’abakuru bose bahangayika.
Ese guhangayika ni ko buri gihe biba ari bibi?
Oya rwose. Mu by’ukuri, Bibiliya ivuga ko abantu bakwiriye guhangayika kugira ngo babone uko bashimisha abo bakunda.
Nanone tuvugishije ukuri, guhangayika bishobora kudushishikariza kugira icyo dukora. Urugero, reka tuvuge ko ufite ikizamini mu cyumweru gitaha. Guhangayika bishobora gutuma wiga muri iki cyumweru kugira ngo uzagire amanota meza.
Nanone guhangayika mu rugero runaka bishobora kukurinda akaga. Umukobwa witwa Serena yaravuze ati “ushobora kumva uhangayitse bitewe n’uko watangiye gutandukira, ukaba uzi ko ugomba kugira icyo uhindura kugira ngo umutimanama wawe utuze.”
Ukuri: Guhangayika bishobora kukugirira akamaro igihe cyose bigutera gukora ibyiza.
Wakora iki se mu gihe guhangayika bituma ugira ibitekerezo bibi?
Urugero: Richard ufite imyaka 19 yaravuze ati “iyo hagize ikintu gito kimbaho, ntekereza uko amaherezo byari kugenda maze ngahangayika. Nkomeza kubitekerezaho cyane maze nkarushaho guhangayika.”
Bibiliya ivuga ko “umutima utuje utuma umubiri ugira ubuzima bwiza” (Imigani 14:30). Nanone guhangayika bishobora gutuma urwara, wenda ukarwara umutwe, igifu, ukagira isereri n’umutima ugatera cyane.
Wakora iki se mu gihe guhangayika biguteza ibibazo aho kugufasha?
Icyo wakora
Reba niba koko ufite impamvu zituma uhangayika. “Guhangayika wibaza uko uri busohoze inshingano zawe bitandukanye no guheranwa n’imihangayiko. Ni kimwe n’umuntu uri mu bwato, agashya ngo bugende kandi buziritse ku giti. Imihangayiko ituma ugira ibyo uhugiramo, ariko nta cyo ikugezaho.”
—Katherine.
Icyo Bibiliya ibivugaho: “Ni nde muri mwe ushobora kongera n’umukono umwe ku gihe ubuzima bwe buzamara, abiheshejwe no guhangayika?”
—Matayo 6:27.
Icyo bisobanura: Guhangayika nta kindi bizakumarira uretse kukongerera ibibazo cyangwa byo ubwabyo bikakubera ikibazo. Keretse gusa niba bituma ukemura ikibazo ufite.
Jya ukemura ibibazo by’uwo munsi. “Jya utekereza neza. Ese ikiguhangayikishije uyu munsi kizaba kikiri ikibazo ejo? Bizaba bimeze bite se mu kwezi gutaha, mu mwaka utaha cyangwa mu myaka itanu iri imbere?”
—Anthony.
Icyo Bibiliya ibivugaho: “Ntimugahangayikishwe n’iby’umunsi w’ejo, kuko umunsi w’ejo uzaba ufite imihangayiko yawo. Buri munsi uba ufite ibibi byawo bihagije.”
—Matayo 6:34.
Icyo bisobanura: Guhangayikishwa n’ibibazo by’ejo, bishobora no kutazigera biba, nta cyo byakumarira.
Itoze kwihanganira ibyo udashobora kugira icyo uhinduraho. “Ni byiza kwitegura guhangana n’ibibazo bishobora kuvuka, ariko ujye uzirikana ko hari ibyo udashobora kugira icyo uhinduraho.”
—Robert.
Icyo Bibiliya ibivugaho: “Abazi kwiruka si bo batsinda isiganwa , . . . n’abafite ubumenyi si bo bemerwa, kuko ibihe n’ibigwirira abantu bibageraho bose.”
—Umubwiriza 9:11.
Icyo bisobanura: Hari igihe uba udashobora kugira icyo uhindura ku mimerere urimo, ariko ushobora guhindura uko uyibona.
Ntugatinde ku bintu cyane. “Nasanze ngomba kubona ibintu mu buryo bwagutse, sinibande cyane ku tuntu duto duto. Ngomba guhitamo iby’ingenzi kurusha ibindi akaba ari byo nibandaho.”
—Alexis .
Icyo Bibiliya ibivugaho: Jya ‘umenya neza ibintu by’ingenzi kurusha ibindi.’
—Abafilipi 1:10.
Icyo bisobanura: Abantu badatinda ku bintu cyane usanga ibibazo bidakunze kubatesha umutwe.
Jya ushaka uwo ubwira ibiguhangayikishije. “Igihe nari hafi kugira imyaka 11 navaga ku ishuri mpangayitse, nibaza niba ejo nzasubirayo. Iyo nabwiraga ababyeyi banjye ibimpangayikishije, bantegaga amatwi. Ibyo byaramfashaga cyane. Naganiraga na bo nisanzuye kandi nta cyo nishisha. Ibyo byampaga imbaraga zo gusubira ku ishuri.”
—Marilyn.
Icyo Bibiliya ibivugaho: “Umutima usobetse amaganya uriheba, ariko ijambo ryiza rirawunezeza.”
—Imigani 12:25.
Icyo bisobanura: Ababyeyi cyangwa inshuti bashobora kukugira inama zatuma udakomeza guhangayika.
Jya usenga. “Gusenga mu ijwi riranguruye ku buryo nshobora kumva ibyo mvuga, biramfasha cyane. Bituma mvuga ibimpangayikishije aho kubigumana mu mutima. Nanone bimfasha kubona ko Yehova akomeye kuruta ibimpangayikisha.”
—Laura.
Icyo Bibiliya ibivugaho: ‘Mwikoreze Imana imihangayiko yanyu yose kuko ibitaho.’
—1 Petero 5:7.
Icyo bisobanura: Iyo usenga ntuba wishakira ihumure gusa. Ahubwo uba uganira na Yehova Imana, we utubwira ati “ntukebaguze kuko ndi Imana yawe. Nzagukomeza, kandi nzagufasha by’ukuri.”
—Yesaya 41:10.


text:
”Mbese ntimuzi yuko imibiri yanyu ari insengero z’Umwuka Wera uri muri mwe, uwo mufite wavuye ku Mana? Kandi ntimuri abanyu ngo mwigenge,kuko mwaguzwe igiciro. Nuko rero mutume imibiri yanyu ihimbaza Imana.”1Abakorinto 6:19-20
Hariho abakristo batita ku mibiri yabo cyangwa uko bagaragara inyuma,ariko se koko birakwiriye ko batabyitaho? Hari ikibazo ukwiriye kwibaza,waba uzi ko umubiri wawe ari urusengero rw’Imana?,tekereza nawe urusengero rutagirirwa isuku cyangwa ngo rw’itabweho uko rwaba rumeze,byanze bikunze Imana ntiyarwishimira rwose!
Umukristo agomba gukora ibyo ashoboye byose kugira ngo umubiriwe umere neza,kuko iby’umwuka bikeneye gukorera mu mubiri muzima. Izi nizimwe mu mpamvu umukristo akwiriye kwiyitaho: 1.Twaremwe mu ishusho y’Imana. Bibiliya ivuga neza ko turi mu ishusho y’uwaturemye,nubwo iyo shusho yangijwe n’icyaha Adamu na Eva bakoze ariko ntiyavuyeho cyangwa ngo ihinduke ndetse Yesu Kristo yongeye kuyishimangira yemera kudupfira urupfu rwo ku musaraba kugira ngo yongere aduhuze n’Imana. Iyo ikwiye kuba impamvu ikomeye yo kwiyitaho.
2. Umubiri dufite ni umwe gusa. Iyi ngingo ishobora kumvikana nkaho idakomeye cyangwa igoranye kumvikana,ariko hariho abantu bafata imibiri yabo nkaho bashobora kuba bafite ahandi hari undi mubiri basimbuza uwo bafite. Igihe uy’umubiri wangiritse ntawundi wo kuwusimbura keretse gutegereza igihe cyo kuzuka tugategereza uwo Imana izaduha.
3. Kutiyitaho ntibyera imbuto nziza. Biragoye kwigisha umuntu,gufatikanya ubuzima bwo gusenga igihe akureba akabona ibyo umubwira ntibihuye nawe. Iyo nta mbaraga ufite m’uruhande rumwe byerekana ko no kurundi ruhande hashobora kuba hari ikibazo.
4. Kutiyitaho biteza imibereho mibi. Akenshi iyo abantu badafite ubuzima bwiza babaho nabi kuko ibintu byose biba bibasaba amafaranga menshi,ikindi kandi bituma n’umusaruro wabonekaga mu mikorere yaburi munsi uragabanuka ku buryo basigara bafashwa n’abandi.
5. Uumkristo akwiye kwiyitaho kuko ari we ugize umuryango. Mu by’ukuri umuntu utita ku mubiri we n’ubuzima bwe twavuga ko abayiyanga cyane,umuryango niwo shingiro ry’itorero kandi nitwe dukwiye kurybaka,bivuga ko iyo wiyubatse uba wubatse umuryango kandi umuryango nawo ukubaka itorero. Biteye agahinda gusanga umuntu yabuze imyambaro yo kwambara kubera umubyibuho ukabije waje abigizemo uruhare. Dukwiriye guharanira kubaho neza kuko aribyo byubahisha Imana.


text:
ICYUMWERU GIHERUKA IBY’IGIHE GISANZWE ( Icyumweru cya 34 )
UMUNSI MUKURU WA NYAGASANI YEZU KRISTU UMWAMI W’IBIREMWA BYOSE
ISOMO RYA MBERE
Isomo ryo mu gitabo cya kabiri cya Samweli (2 Sam 5,1-3)
Muri iyo minsi, imiryango yose ya Israheli isanga Dawudi i Heburoni, maze iramubwira iti: «Ngaho twitegereze, turi amagufa yawe n’umubiri wawe. 2Kera igihe Sawuli yari akiri umwami wacu, ni wowe watabaranaga na Israheli kandi ugatabarukana na yo. Kandi rero Uhoraho yarakubwiye ati:‘Ni wowe uzaragira umuryango wanjye Israheli, kandi ni wowe uzaba umutware wa Israheli.’»3Nuko abakuru b’imiryango ya Israheli bose basanga umwami i Heburoni, maze umwami Dawudi agirana na bo isezerano i Heburoni imbere y’Uhoraho, nuko basiga Dawudi amavuta aba umwami wa Israheli yose.
ZABURI (Zab 122 (121), 1-2, 3-4, 5-6a.7a)
Inyik/ Nyagasani, ingoma yawe n’ingoma y’amahoro.
Mbega ibyishimo nagize igihe bambwiye,
bati «Ngwino tujye mu Ngoro y’Uhoraho!»
None urugendo rwacu rutugejeje
ku marembo yawe, Yeruzalemu!
Yeruzalemu, uri umurwa wubatse neza,
Umugi ucinyiye cyane.
Aho ni ho imiryango ya Israheli,
imiryango y’Uhoraho iza mu mutambagiro,
gusingiza Uhoraho uko Israheli yabitegetswe.
Aho ni ho hari intebe y’ukomoka kuri Dawudi,
intebe yicaraho igihe aca imanza.
Nimwifurize Yeruzalemu amahoro,
muti «Amahoro naganze mu nkike zawe!»
ISOMO RYA KABIRI
Isomo ryo mu ibaruwa Mutagatifu Pawulo Intumwa yandikiye Abanyakolosi (Kol l, 12-20)
Bavandimwe, 12nimunezerwe kandi mushimire Imana Data, watumye mugira umugabane ku murage w’abatagatifujwe bari mu mucyo.13Koko rero yatugobotoye ku ngoyi y’umwijima, atujyana mu Ngoma y’Umwana we akunda byimazeyo, 14ari na We dukesha gucungurwa no kubabarirwa ibyaha.
15Ni We shusho ry’Imana itagaragara, Umuvukambere mu byitwa ikiremwa cyose, 16kuko byose byaremewe muri We, ari ibiri mu ijuru, ari n’ibiri ku isi. Ibigaragara n’ibitagaragara, Ibinyabubasha n’Inganji, Ibikomangoma n’Ibihangange: byose byaremwe na We kandi ni We byaremewe; 17yariho mbere ya byose kandi byose bibeshwaho na We.
18Ni We kandi Mutwe w’umubiri ari wo Kiliziya, akaba n’Ishingiro n’Umuvukambere mu bapfuye, kugira ngo ahorane muri byose umwanya w’ibanze; 19kuko Imana yizihijwe no kumusenderezamo ibyiza byose, 20kandi muri We yiyunga n’ibiriho byose ndetse ari We ibigirira, ari ibiri ku isi, ari n’ ibiri mu ijuru, byose ibisakazaho amahoro aturutse ku maraso ye yameneye ku musaraba.
IBANGONDIRIMBO RIBANZIRIZA IVANJILI (Mk 11, 10)
Alleluya Alleluya.
Hasingizwe Ingoma y’umubyeyi wacu Dawudi itugezeho,
Ingoma yo mu bihe bishya!
Hasingizwe Uje mu izina rya Nyagasani.
Alleluya.
IVANJILI
+ Amagambo yo mu Ivanjili ntagatifu uko yanditswe na Luka (Lk 23, 35-43)
Igihe bari bamaze kubamba Yezu ku musaraba, 35rubanda baguma aho bamurebera, abatware bo bakamunnyega bavuga bati «Yakijije abandi, ngaho na we niyikize niba ari Kristu Intore y’Imana!» 36Abasirikare na bo bakamukwena, maze baramwegera bamuhereza divayi irura 37bavuga bati «Niba uri umwami w’Abayahudi ngaho ikize ubwawe! »38Hejuru ye hari handitse itangazo ngo «Uyu ni umwami w’Abayahudi.»
39Umwe mu bagiranabi bari babambanywe na we yaramutukaga avuga ati «Harya si wowe Kristu? Ngaho ikize ubwawe, natwe udukize!» 40Ariko mugenzi we amucyaha avuga ati «Mbese ntutinya Imana, wowe waciriwe rumwe na we! 41Twebwe turazira ukuri, turaryozwa ibibi twakoze ; naho we nta kibi yakoze.» 42Arongera ati «Yezu, uranyibuke igihe uzazira kwima Ingoma yawe.» 43Yezu ni ko kumusubiza ati «Ndakubwira ukuri: uyu munsi uraba uri kumwe nanjye mu ihirwe ry’Imana.»


text:
ISOMO RYA MBERE
Igitabo cy’Ibyakozwe n’Intumwa (Intu 14, 19-28)
Pawulo na Barinaba bari i Lisitiri, 19haza kwaduka Abayahudi baturutse i Antiyokiya n’Ikoniyo, bigarurira rubanda. Batera Pawulo amabuye, hanyuma bamukururira hirya y’umugi bibwira ko yapfuye. 20Ariko igihe abigishwa bari bamukikije, arahaguruka asubira mu mugi. Bukeye ajyana na Barinaba i Deribe. 21Ngo bamare kwamamaza Inkuru Nziza muri uwo mugi no kuhabona abigishwa benshi, bahera ko basubira i Lisitiri, Ikoniyo n’i Antiyokiya. 22Bakomezaga umutima w’abigishwa, bakabatera umwete ngo bakomere mu kwemera, bababwira bati « Ni ngombwa ko tunyura mu magorwa menshi, kugira ngo tubone kwinjira mu Ngoma y’Imana. » 23Nuko bashyiraho abakuru muri buri Kiliziya, bamaze gusenga no gusiba kurya, babaragiza Nyagasani bari baremeye. 24Hanyuma bambukiranya akarere ka Pisidiya, bagera muri Pamfiliya. 25Bamaze kwamamaza ijambo ry’lmana i Perige, bamanuka berekeza Ataliya. 26Bahavuye bajya mu bwato berekeza Antiyokiya, ari na wo mugi bari baraturutsemo, ubwo abavandimwe babo babaragizaga lmana, babasabira kuzatunganya uwo murimo nyine bari bamaze kurangiza. 27Bagezeyo bakoranya Kiliziya, babatekerereza ibyo Imana yari yarakoranye na bo byose, ariko cyane cyane ko yugururiye abanyamahanga irembo ry’ukwemera. 28Nuko bamarana iminsi n’abigishwa.
ZABURI (Zab 145 (144),10-11, 12-13ab, 3ab.21)
Inyik/ Uhoraho, abayoboke bawe nibarate ikuzo ry’Ingoma yawe.
Uhoraho, ibiremwa byawe byose nibijye bigushima,
abayoboke bawe bagusingize !
Bazarate ikuzo ry’ingoma yawe,
batangaze ubushobozi bwawe.
Bamenyeshe bene muntu ibigwi byawe,
n’ikuzo ritamanzuye ry’ingoma yawe.
Ingoma yawe ni ingoma ihoraho mu bihe byose,
Ubutegetsi bwawe buzaramba.
Uhoraho ni igihangange,
akaba rwose akwiriye gusingizwa !
Umunwa wanjye uzavuga ibisingizo by’Uhoraho,
n’ikinyamubiri cyose kizarate izina rye ritagatifu,
iteka ryose rizira iherezo !
IBANGONDIRIMBO RIBANZIRIZA IVANJILI (Lk 24, 26.46)
Alleluya Alleluya.
Kristu yagombaga kubabara kandi akazuka mu bapfuye,
kugira ngo abone kwinjira mu ikuzo rye.
Alleluya.
IVANJILI
+ Yohani (Yh 14, 27-31a)
Muri icyo gihe, Yezu agiye kuva kuri iyi si ngo asange Se, abwira abigishwa be ati 27«Mbasigiye amahoro, mbahaye amahoro yanjye. Sinyabahaye nk’uko isi iyatanga. Ntimukuke umutima kandi ntimugire ubwoba. 28Mwumvise ko nababwiye nti ‘Ndagiye kandi nzagaruka mbasange’. Iyaba mwankundaga mwakwishimiye ko nsanze Data, kuko Data anduta. 29Dore mbibabwiye igihe cyabyo kitaragera, kugira ngo nibiba muzemere. 30Sinkivuganye namwe byinshi, kuko umugenga w’iyi si aje. 31aNta bushobozi amfiteho, ariko aje agira ngo isi imenye ko nkunda Data, kandi ko nkora uko Data yantegetse. »


text:
Inzira 10 wanyura ugirango utangize Business yawe, kandi wishatsemo igisubizo
Burya Business kuyitangira kuri benshi ni inzozi zitajya zijya mu bikorwa, mu gihe ku bandi gutangira business ari ijambo ribatoneka bitewe n’uko bigeze kugerageza gukora business ntibibahire no kungako kwabo bikaba kure, yewe hari n’abahombye. Izi ni inzira 10 zitandukanye wanyura ushaka gutangiza Business yawe ndetse n’amahirwe yuko zizakungukira nayo akiyongera.
Inzira ya 1: Tangira gushakisha uhereye mubyo ukunda kurusha ibindi
Burya biroroshye gukora ariko byoroha cyane gukora icyo ukunda kurenza ibindi. Ese mu buzima bwawe ukunda gucuruza? ukunda gucuruza iki? Ese ukunda korora ukunda guhinga se? Ese ubundi ukunda isuku, ukunda gusukura, ese ukunda guteka, ese ukunda gukora imisatsi? Mu by’ukuri ukunda iki? Ukunda umuziki se? Ukunda kwigisha se? Ese ukunda IT? Ukunda imibare se ? Ukunda gukora capati n’amandazi? Ese ukunda maquillage?ukunda kubara inkuru? ukunda iki? Icyo ni ikibazo cya mbere wakwibaza , ibyo ubonye bikakubera igisubizo gituma utangira.
Burya Business ntago zigira icyo zigeraho zihubutse, zigwaho, zitekerezwaho, zirubakwa…. Hera kucyo ukunda kandi ukora neza kurusha ibindi
Inzira ya 2: Itegereze mubyo ubona bisanzweho , ubona ari iki wahindura cg wakora mu bundi buryo ?
Guhimba udushya ni byiza, ariko si impano ya buri wese. Birashoboka ko niba witegereza ubona ko ibyitwa ko ari bishyashya tubona ku isoko, akenshi biba ari ibyari bisanzweho byahinduwe, byongewemo ibirungo, cg se byahinduriwe amabara.
Reba business zisanzweho, ese aho uba restaurant zikora zite, ese ama salon de coiffure ubona ni iki ubona wahindura? Ese ugiye mu buryo bwo kurema no guhanga, ubona imyenda idodwa imeze ite? ese uzi kudoda? niba ubizi ni iki wadoda kidasanzwe? Ese ibitangazamakuru uzi bibaho ni iki wakosora uramutse ufite igitangazamakuru, Ese ni akahe gashya wazana muri business ya transport? Kubona icyiza wakongera ku bisanzwe byagufasha kubona icyo wakora watangira nka busienss nshya
Iyi nzira isaba ko ufungura amaso, mubyo ubona ugashakisha mu byukuri ni iki wakongeraho cg wahinduraho icyo kikaba gishya ukabyifashisha muri business yawe.
Inzira ya 3 , Ni iki aho uba batabasha gukora, badashaka gukora cyangwa badafite umwanya wo gukora?
Burya kugirango ubone amafaranga, ntago buri gihe ucyeneye guhimba igicuruzwa gishyashya cyangwa se Business ihambaye mu kuba idasanzwe.
Umaze kubona icyo abantu badashaka gukora, cyangwa kibatera ubunebwe wowe gishobora kukubera business kandi nini, gukora ama jardin, gusukura mungo z’abantu, kwita ku matungo y’abantu, kwita ku bishingwe, kubona gaz ibicuruzwa bibasanze mu ngo zabo….
Umaze kwigegereza ibyo urabona hari business nshya watangira? Amahirwe masa.
Inzira ya 4 : Ni ibiki bikuruhura mu mutwe? Ni iki uhitamo kurangariraho ? Gihindure business
Ese mu byukuri iyo urushye wumva ari iki kikuruhura mu mutwe? Ese iyo ufite akanya wigengaho ntacyo ugifite cyo gukora ni iki ukora? Ese ukunda koga muri piscine? ese ukunda karate? mu byukuri ni iki ukora iyo usaguye umwanya? Ese ukunda gukora ama software ? ukunda kuba uhimba imikino, ese ukunda kuba uri kwandika imivugo? Ukunda gusoma ? Ese ni gute icyo ukora ngo kiguhuze gato cyakubyarira amafaranga? Kanguka ubyaze umusaruro ibigushimisha n’ibyo ukora igihe usaguye umwanya.
Ese Umara amasaha angahe kuri facebook? ese whatsup uyibaho? Ese abo muba muri kuvugana waba uziko ari isoko y’amafaranga? Ahari imbaga haba hari amafaranga. Facebook , whatsup , twitter wahakorera marketing ikomeye, wahacururiza bikomeye, wowe fungura amaso, ushakishe ahariho hose watangira gukura ifaranga uhereye ubu.
Inzira ya 5: Haguruka utange ubumenyi, shaka abo wigisha ibyo uzi
Ubwenge bwawe nabwo burya ni igishoro. Kumva ko wanyura iyi nzira yo kwitwaza ibyo uzi ngo uhimbe business yo kubyigisha abantu, hari abakeka ko bitakunda kubera rimwe na rimwe kwisuzugura. Burya ibyo uzi hari umuntu witeguye kuba yakishyura cyangwa yakwishyurirwa amafaranga kugirango ubimenye.
Wikwisuzugura, iga, tekereza urebe uko ubwo bwenge bwakubyarira amafaranga.
Inzira ya 6: Tegurira abantu amahugurwa ayariyo yose
Inzira ya 5 twavuze kugurisha ubwenge wowe uzi, aha rero ntibigusaba kugurisha ubwawe gusa ahubwo ushobora no kugurisha ubw’abandi.
Ese ni abahe bantu uzi bazi ibintu, ukaba uzi abantu bakwishimira kubyishyura kugirango bige ubwo bwenge?
Tekereza uko washaka salle, aho amahugurwa abera, ushake abayatanga, nurangiza ushake abaza muri ayo mahugurwa bakwishyure.
Kwigisha, guhugura na Business yabayeho kuva cyera kandi itazigera iva ku murongo.
Inzira ya 7 : Kora ubushakashatsi ku masoko, menya ahari amafaranga mu gace k’iwanyu maze ujye ugurisha ayo makuru
Gutegurira abantu business nabyo burya ni business. Iyo ufite amakuru ahagije, warakoze ubushakashatsi ku hantu uba, uzi ibyaho uzi n’ibyo umuntu yahakorera akunguka, ayo makuru burya ni business.
Gutegurira abantu business plan no kubigira imishinga ni business iryoha cyane iyo ufite amakuru kuri business zishoboka. Iyo uzi business zishoboka iyegeranye n’uwiga imishinga, maze rimwe na rimwe mwandike imishinga mujye kuyigurisha ku bantu batandukanye dore ko hari abafite amafaranga babuze icyo bayakoresha, biteguye kuba bagura ibyo bitekerezo byanyu.
Inzira ya 8: Gura business yatangiye gukora
Burya gutangira business ntago buri gihe biba byoroshye, rimwe na rimwe ucyeneye kuba wagura business umuntu yakoraga akaba ayivuyemo.
Ikingenzi muri ubu buryo witaho kurusha ibindi ni ukureba niba uwo muntu atavuye muri business kuko yamunaniye. Ese niba imunaniye ni iki tabashije gukora neza gitumye ananirwa? Ni iki gitumye ahitamo gusezera iyo business akayivamo burundu?
Ukimenya neza impamvu itumye uwo areka iyo business, niba ufite ubushobozi yigure. Ibi bizatuma ugumana aba client yarafite, ugumane iseta, uhite ubona ibikoresho rimwe na rimwe n’abakozi bamenyereye
Inzira ya 9: Tekereza gukora akazi kawe kuri internet utanga imisada itandukanye, ukora ibiraka bitandukanye cyangwa se wamamaza
Uburyo bushya buri kumenyekana cyane ku isi nka freelance , ni uburyo ukora akazi runaka , ukagakora utabonanye n’uwakaguhaye kandi guhembwa bikabaho. Aha twaguha urugero nka website yitwa https://www.upwork.com/ ibonekaho imirimo itandukanye wahita utangira gukora ndetse ukaba wahembwa.
Kora ubushakashatsi ku kitwa freelance
Hejuru y’ako kazi, ushobora gukora website ugakora uko ushoboye ikamenyekana cyane, iyo yamaze kumenyekana ushobora gutangira gukorana na google muri service yabo ya Googe adsense cyangwa se izindi service wakorana nazo kuri internet zikakungura
Inzira ya 10 : Rangura ucuruze
Iyi nayo ni inzira utakwirengagiza igihe uri gutekereza business watangira. Aha ubucuruzi ni bugari byaterwa wowe nicyo wahitamo ndetse nicyo wabonera igishoro.
Hari ibyo wacuruza wabikuye mu gihugu, ariko tekereza no kuba wajya hanze yacyo ukazana ibicuruzwa, tekereza kuba wajya mu mijyi itandukanye ukazana ibicuruzwa, shaka amakuru ku bandi bacuruzi kandi ushake amakuru ku byunguka kurusha ibindi… Aha simvuga ibyunguka umurengera, ndavuga iby’unguka ugurisha ugasanga hari itandukaniro rinini hagati y’amafaranga igicuruzwa wakiranguye n’ayo wakigurishije.
mucuruzi.com ikomeje kubifuriza amahirwe masa muri business zanyu, hari business wifuza gukorana natwe ntutinde turahari twiteguye gukorana nawe haba marketing, haba ubujyanama, haba kukugurishiriza iki cyangwa kiriya, haba kugufasha kubona icyo wifuza kugura n’ibindi byinshi. Duhamagare kuri 0789977169
Byanditswe na : UKURI Jean Claude


text:
Nyuma y’aho ikinyamakuru gisohoreye inkuru y’umwana wabyawe na Jules Sentore ariko akamutererana, kuri uyu wambere tariki ya 24 Nyakanga 2017,Umuhanzi Jules Sentore yatangaje ko ibimuvugwaho ko yateye Clemence Nyirandikumana ko atari ukuri na gato ko nta mwana afite hanze.
Mu kiganiro amaze kugirana n’ikinyamakuru Imirasire.com Jules yahakanye yivuye inyuma ko atigeze amenyana na Clemence Nyirandikumana ko ntaho bigeze bahurira.
Mu burakari bwinshi Jules Sentore yagize ati “kwandika muri buriya buryo ni ukuntera icyasha. Cyakora version (ibitekerezo byanjye) yanjye ni iyi ngiyi Ari uriya mwana cyangwa uriya mukobwa nta n’umwe nzi muri bari. Nta n’umwe nzi nta n’umwe nigeze mpura nawe ”
Yakomeje agira ati “ Tunakurikije imyaka ni ukuvuga ngo naba muzi guhera muri 2007."
Umunyamakuru yongeye kubaza Jules Sentore niba ahakana niba atarigeze ahurira n’uyu mukobwa aho yakoraga akazi ko mu rugo kwa Rambo cyangwa atari azi Rambo.Jules mu gatwenge yigaramye uyu Rambo.
Ati “hahh Mana yanjye”
Umunyamakuru ati “ Atari uguseka uwo muntu Rambo ntabwo wari umuzi?”
Jules Sentore yagize “ Rambo wuhe se? Nta muntu nigeze menya witwa Rambo. Gukorayo ibiraka ? Iyo myaka njye narigaga muri secondaire( Mu mashuri yisumbuye). Narangije Secondaire 2010."
Abajijwe icyemezo yafatira uriya mukobwa yavuze ko ubwe uwo mukobwa atazi Jules Sentore kuko iryo zina yarifashe muri 2010 arihawe na se.
Ati “ Mbere sinitwaga Sentore nitwaga Jules Bonheur. Izina rya Sentore narihawe na data nyuma y’indirimbo nari maze kuririmbamo y’icyunamo. Uwo mukobwa uvuga ngo yari anzi nka Jules Sentore urumva ko harimo kubeshya kwinshi.”
Umuhanzi Jules Sentore yashoje avugako bishoboka ko hari umuntu watumye uyu mukobwa kugira ngo amwangirize izina cyangwa umuntu hakaba hari umuntu umukoresha.
Ati “Nta kintu kinini nabivugaho biramutse bikomeje nakwifashisha amategeko niyo yandenganura”.
Nkindi Alpha
Ibitekerezo
Ahaaa!iyo ngeso ireze mubahungu kwihakana abana jye nabonye umupolisi uzi agaciro kumuntu yihakana umwana birambabaza Kanda hano umusubize
Ese ukuri nukwande muraba Bantu bombi buriya? Uretse kwivugira bitewe namarangamutima buriya ntiharimo urenganyundi muribo??? mwebwe banyamakuru mwanditse nta investigative report mwakoze nibura ngo mutange naho muhagaze mwebwe??? Nonese tuba mugihugu kitagira ubuyobozi? cg ntategeko rirenganuura uwahuye nikibazo nkicyumwe muraba Bantu. Mujye munkiiko plz! Sentore nizina kuruta DNA land Ntabwoba uyu mwana nawe ntekerezako Atazi uburemere bwibyo yatangaje Kanda hano umusubize
Ese ukuri nukwande muraba Bantu bombi buriya? Uretse kwivugira bitewe namarangamutima buriya ntiharimo urenganyundi muribo??? mwebwe banyamakuru mwanditse nta investigative report mwakoze nibura ngo mutange naho muhagaze mwebwe??? Nonese tuba mugihugu kitagira ubuyobozi? cg ntategeko rirenganuura uwahuye nikibazo nkicyumwe muraba Bantu. Mujye munkiiko plz! Sentore nizina kuruta DNA land Ntabwoba uyu mwana nawe ntekerezako Atazi uburemere bwibyo yatangaje Kanda hano umusubize
Mu kirundi baravuga ngo :UMUDANDAZA WESE ADANDAZA ALONDERA INYUNGU : Kanda hano umusubize
niba abihakana ubwo nihapimywe ADN, nizerekana ko yakubeshyeye, ahanywe bikomeye. kugirango hatazagira undi ubukinisha. kuko ibi bintu bireze mu bakobwa. cg arashaka HIT mw'itangazamakuru. ariko n'abanyamakuru nabo ntibakumve ibintu byose byavuzwe n'umuntu uwo ariwe wese, ngo bahite babitangaza, badakoze iperereza ryabo cg ngo babanze barebe niba uwo muntu ari mu zima mu mutwe. Kanda hano umusubize
Gupima ADN birahenda cyane, ubwo se muri bombi ni nde watanga ayo mafaranga? Abahungu basambana bajye birengera ingaruka. Abakobwa basambana bajye bakira neza ikivamo nyuma y'aho. Kuki mwirahuriraho umuriro muwureba mukirukira muri media? Anyway umwana wavutse ntakabe victime kuko ni umutagatifu. Kanda hano umusubize
ntago bihenze cyane kuri Sentore, ugererenyije n'icyasha bimushyizeho, n'ubwo abihakana, nta kimenyetso atanga. niba amafaranga atayafite habeho fundraising tuyatange, ariko ukuri kujye ahagaragara. uyu mukobwa natsirwa azayishyure. Kanda hano umusubize
Abagabo n'abahungu,iyo bateye inda abakobwa,akenshi bihakana abana babo. Ibi byerekana ko tutagomba kwitiranya gusambana no gukundana.Iyo ukunda umuntu,ntabwo umutera inda kandi atari umugore wawe.Ibi kandi byerekana ko sex yagenewe gusa abantu bashakana binyuze mu mategeko.Abantu bose bishimisha binyuze kuli sex,ntabwo bazaba mu bwami bw'imana nkuko tubisoma muli 1 Abakorinto 6:9,10.Ntacyo bimaze kwishimisha ukora ibyo imana itubuza,hanyuma ukazabura ubuzima bw'iteka.Birababaje kubona abantu badatinya imana. Mu magambo bavuga ko bayikunda kandi bayitinya.Ariko mu bikorwa,bagakora ibyo yanga.Mu isi nshya dusoma muli 2 Petero 3:13,izaturwamo gusa n'abantu bumvira imana. Naho abantu bose basuzugura imana,izabica ku munsi w'imperuka (Yeremiya 25:33). Ntacyo bimaze kwishimisha akanya gato hanyuma ukazabura ubuzima bw'iteka.Hagati aho,uriya mwana na nyina barababaye.Ariko na Jules Sentore nawe arababaye,at least moraly.Ngiyi impamvu imana itubuza gusambana. Kanda hano umusubize
yewe ntibyoroshye ushaka indonka ayishakisha ingufu uwo mwana wumukobwa nashakishe.akazi akoreshe amaboko Imana yamuhaye areke gutera abantu urubwa Kanda hano umusubize
Saw murakomeye Kanda hano umusubize


text:
Komeza kuba umuyoboke w’Ubwami bw’Imana w’indahemuka
“Si ab’isi.”—YOH 17:16.
INDIRIMBO: 63, 129
1, 2. (a) Kuki kubera Imana indahemuka byagombye gutuma Abakristo bativanga mu bibazo by’iyi si? (Reba ifoto ibimburira iki gice.) (b) Ni ibihe bintu abantu benshi babera indahemuka, kandi se ibyo bishobora kugira izihe ngaruka?
ABAKRISTO b’ukuri bakunda guhura n’ikibazo cy’ubudahemuka no kutagira aho babogamira, nubwo byaba atari mu gihe cy’intambara. Ibyo biterwa n’iki? Biterwa n’uko abiyeguriye Yehova bose baba baramusezeranyije ko bazamukunda, bakamwumvira kandi bakamubera indahemuka (1 Yoh 5:3). Twifuza gukurikiza amahame akiranuka y’Imana tutitaye ku karere dutuyemo, uko twarezwe, ubwenegihugu cyangwa umuco byacu. Kubera Yehova indahemuka no gushyigikira Ubwami bwe ni cyo kintu duha agaciro kuruta ibindi byose (Mat 6:33). Ibyo bisaba ko Abakristo bakomeza kwirinda kwivanga mu makimbirane n’ibibazo byo muri iyi si.—Yes 2:4; soma muri Yohana 17:11, 15, 16.
2 Abantu tudahuje imyizerere bashobora gukunda mu buryo bukabije igihugu cyabo, ubwoko bwabo, umuco wabo cyangwa ikipe y’igihugu cyabo. Ibyo byagiye bituma abantu bahiganwa kandi bagahangana, bigera n’aho bamena amaraso, ndetse bakora na za jenoside. Byanze bikunze, ibyo bakora bitugiraho ingaruka twe n’abagize imiryango yacu, kandi nta ho twazihungira. Iyo ubutegetsi bufashe imyanzuro mibi, dushobora kugira aho tubogamira kuko Imana yaturemanye ubushobozi bwo kumenya gutandukanya icyiza n’ikibi (Intang 1:27; Guteg 32:4). None se iyo bigenze bityo tubyifatamo dute? Dushobora kugwa mu mutego wo kugaragaza uruhande tubogamiyeho, ugasanga twivanze mu bibazo by’iyi si.
3, 4. (a) Kuki Abakristo birinda kugira aho babogamira mu bibazo by’iyi si? (b) Ni iki turi busuzume muri iki gice?
3 Mu gihe havutse amakimbirane, abategetsi bashobora guhatira abaturage kugira aho babogamira. Icyakora Abakristo b’ukuri bo birinda kugira aho babogamira. Ntitwivanga mu mvururu za politiki, cyangwa ngo twifatanye mu ntambara (Mat 26:52). Abakristo b’ukuri ntibumva ko hari igice cy’isi ya Satani cyiza kurusha ikindi (2 Kor 2:11). Twirinda kugira aho tubogamira mu bibazo by’isi kuko tutari ab’isi.—Soma muri Yohana 15:18, 19.
4 Icyakora kubera ko tudatunganye, bamwe muri twe baracyarwana intambara yo kwikuramo imitekerereze bari bafite yo kugirira urwikekwe abo bafite ibyo batandukaniyeho (Yer 17:9; Efe 4:22-24). Muri iki gice turi busuzume amwe mu mahame yadufasha kwikuramo iyo mitekerereze. Nanone turi busuzume uko twatoza ubwenge bwacu n’umutimanama wacu, kugira ngo dukomeze kuba abayoboke b’indahemuka b’Ubwami bw’Imana.
IMPAMVU TUTAGIRA AHO TUBOGAMIRA MU BIBAZO BY’IYI SI
5, 6. Yesu yitwaye ate mu bantu b’amoko atandukanye bo mu gihugu yabagamo? Kubera iki?
5 Mu gihe utazi uko wakwitwara mu kibazo runaka, byaba byiza wibajije uti “Yesu yari kubyitwaramo ate?” Igihugu Yesu yabagamo cyari gituwe n’abaturage bakomoka mu turere dutandukanye, urugero nka Yudaya, Galilaya, Samariya n’ahandi. Bibiliya igaragaza ko abantu bo muri utwo turere batavugaga rumwe (Yoh 4:9). Nanone hagati y’Abafarisayo n’Abasadukayo hari amacakubiri (Ibyak 23:6-9). Abaturage n’abakoresha b’ikoro na bo ntibumvikanaga (Mat 9:11). Ikindi kandi, Abayahudi bari barize amategeko bumvaga ko baruta abatarayize (Yoh 7:49). Mu kinyejana cya mbere, Isirayeli yategekwaga n’Abaroma, kandi abaturage baho bangaga Abaroma cyane. Ariko Yesu ntiyigeze yivanga muri ayo makimbirane. Nubwo buri gihe yigishaga ukuri ku byerekeye Yehova, kandi akaba yari azi ko Isirayeli yari ubwoko Imana yatoranyije, ntiyigeze na rimwe yigisha abigishwa be ko bari beza kurusha abandi (Yoh 4:22). Ahubwo yabashishikarije gukunda abantu bose, bakumva ko ari bagenzi babo.—Luka 10:27.
6 Kuki Yesu atashyigikiraga urwo rwikekwe rw’Abayahudi? Ni ukubera ko yaba we cyangwa Se batagira uruhare mu makimbirane y’iyi si. Igihe Yehova yaremaga umugabo n’umugore ba mbere binyuze ku Mwana we, yifuzaga ko bororoka bakuzura isi (Intang 1:27, 28). Imana irema abantu, yabahaye ubushobozi bwo kubyara abantu b’amoko atandukanye. Yaba Yehova cyangwa Yesu, nta n’umwe muri bo ukunda ubwoko runaka, igihugu runaka cyangwa ururimi runaka ngo abirutishe ibindi (Ibyak 10:34, 35; Ibyah 7:9, 13, 14). Tugomba gukurikiza urugero rwabo ruhebuje.—Mat 5:43-48.
7, 8. (a) Ni ikihe kibazo cyavutse gisaba ko Abakristo bagaragaza aho babogamiye? (b) Ni iki Abakristo bagomba kuzirikana ku birebana no gukemura ibibazo bya politiki n’iby’abaturage?
7 Icyakora hari ikibazo cyavutse gisaba ko dushyigikira ubutegetsi bw’ikirenga bwa Yehova. Icyo kibazo cyavutse igihe Satani yashidikanyaga ku butegetsi bwa Yehova. Ubu abantu bose bagomba kugaragaza niba bemera ko imikorere y’Imana iruta iya Satani, cyangwa niba iya Satani ari yo myiza. Ese uramutse wisuzumye utibereye, wasanga ushyigikira Yehova wumvira amategeko n’amahame ye, aho gukora ibyo wishakiye? Ese ubona ko Ubwami bw’Imana ari bwo muti rukumbi w’ibibazo by’abantu, cyangwa wumva ko bafite ubushobozi bwo kwitegeka?—Intang 3:4, 5.
8 Uko usubiza ibyo bibazo ni byo bigaragaza icyo wasubiza abantu baramutse bakubajije uko ubona ibibazo batavugaho rumwe. Abanyapolitiki n’abaharanira ko ibintu bihinduka nta cyo batakoze ngo bakemure ibibazo biteza amacakubiri. Bashobora rwose kuba bifuza gufasha abantu babivanye ku mutima. Icyakora, Abakristo bo bazi ko Ubwami bw’Imana ari bwo buzakemura ibibazo by’abantu kandi bukimakaza ubutabera nyakuri. Nanone dukurikiza ubuyobozi bwa Yehova mu itorero, aho kugira ngo buri wese akore ibyo yumva ko ari byo byiza. Ni yo mpamvu usanga abagize itorero bunze ubumwe.
9. Ni ikihe kibazo cyavutse mu itorero ry’i Korinto mu kinyejana cya mbere, kandi se ni iyihe nama intumwa Pawulo yatanze kugira ngo gikemuke?
9 Zirikana uko bamwe mu Bakristo bo mu kinyejana cya mbere bitwaye igihe mu itorero havukaga ikibazo cy’amacakubiri. Bamwe mu bari bagize itorero ry’i Korinto baravugaga bati “‘ndi uwa Pawulo,’ undi ati ‘ariko jye ndi uwa Apolo,’ naho undi ati ‘ariko jye ndi uwa Kefa,’ undi na we ati ‘ariko jye ndi uwa Kristo.’” Uko ikibazo cyavutse cyaba kiri kose, ingaruka zacyo zababaje intumwa Pawulo. Yarabajije ati ‘ese Kristo yaciwemo ibice’? Ikibazo cy’iyo mitekerereze yangiza cyari gukemuka gite? Pawulo yagiriye Abakristo inama igira iti “bavandimwe, ndabingingira mu izina ry’Umwami wacu Yesu Kristo, ngo mwese mujye muvuga rumwe, kandi muri mwe he kubaho kwicamo ibice, ahubwo mwunge ubumwe rwose mu bitekerezo kandi mugire imyumvire imwe.” Itorero rya gikristo ryo muri iki gihe na ryo ntiryagombye kurangwamo amacakubiri ayo ari yo yose.—1 Kor 1:10-13; soma mu Baroma 16:17, 18.
10. Ni uruhe rugero intumwa Pawulo yatanze kugira ngo agaragaze ko Abakristo batagomba kugira aho babogamira mu bibazo byo muri iyi si?
10 Pawulo yagiriye Abakristo basutsweho umwuka inama yo kwerekeza ibitekerezo ku bwenegihugu bwabo bwo mu ijuru, aho kubyerekeza ku bintu byo ku isi (Fili 3:17-20). * Yababwiye ko bagombaga kuba ba ambasaderi bahagarariye Kristo. Ubusanzwe, ba ambasaderi ntibivanga mu bibazo byo mu bihugu boherejwemo. Hari uwo baba bagomba kubera indahemuka (2 Kor 5:20). Abakristo bafite ibyiringiro byo kuzaba ku isi na bo ni abayoboke b’Ubwami bw’Imana. Ni yo mpamvu batagomba kugira aho babogamira mu bibazo byo muri iyi si.
ITOZE KUBERA YEHOVA INDAHEMUKA
11, 12. (a) Ni ryari biba bigoye ko Umukristo akomeza kuba umuyoboke w’Ubwami bw’Imana w’indahemuka? (b) Ni ikihe kibazo mushiki wacu yari afite, kandi ni iki cyamufashije guhindura uko yabonaga ibintu?
11 Mu bihugu hafi ya byose byo ku isi, hari abantu baba bafite ibyo bahuriyeho. Baba basangiye amateka, umuco n’ururimi, bikabatera ishema. Iyo bimeze bityo, Abakristo baba bagomba gutoza ubwenge bwabo n’umutimanama wabo gufata umwanzuro ukwiriye, mu gihe havutse ikibazo gifitanye isano no kutagira aho babogamira. Babikora bate?
12 Reka dufate urugero rwa Mirjeta * wo mu karere ko mu cyahoze ari Yugosilaviya. Yarezwe atozwa kwanga Abaseribe. Amaze kumenya ko Yehova atarobanura ku butoni kandi ko Satani ari we uteza ibibazo by’ivangura rishingiye ku moko, yihatiye kwikuramo iyo mitekerereze yo gukunda igihugu birenze urugero. Ariko igihe mu karere k’iwabo havukaga ubushyamirane bushingiye ku moko, urwango yahoze afite rwatangiye kumuzamo, yumva ko adashobora kubwiriza Abaseribe. Icyakora yaje kubona ko atagombaga kwiyicarira ngo yibwire ko ibyo bitekerezo bibi byari gupfa kumuvamo. Yinginze Yehova amusaba ko yamufasha gutsinda icyo kigeragezo no kongera igihe yamaraga mu murimo wo kubwiriza, hanyuma akaba umupayiniya. Yagize ati “kwibanda ku murimo wo kubwiriza byaramfashije cyane. Iyo mbwiriza ngerageza kugaragaza urukundo nk’urwa Yehova, kandi byamfashije kwikuramo ibitekerezo bibi.”
13. (a) Ni ibihe bintu byabangamiraga Zoila, kandi se yabyitwayemo ate? (b) Ibyamubayeho bitwigisha iki?
13 Reka dusuzume urundi rugero rw’uwitwa Zoila, ukomoka muri Megizike, akaba ari mu itorero ryo mu Burayi. Yabonye ko abavandimwe bamwe na bamwe bo mu bihugu byo muri Amerika y’Epfo banengaga igihugu akomokamo, imico ye ndetse n’umuzika w’iwabo. Wowe wari kubyitwaramo ute? Birumvikana ko ibyo bavugaga byabangamiraga Zoila. Igishimishije ni uko yasenze Yehova amusaba ko yamufasha kwifata, ntagaragaze uburakari. Mu by’ukuri, bamwe muri twe baracyahanganye n’ibibazo nk’ibyo. Ntitwagombye kuvuga cyangwa ngo dukore ikintu icyo ari cyo cyose cyagaragaza ko dushyigikira abantu runaka tukabarutisha abandi. Nanone kandi, ntitwifuza kubiba amacakubiri mu bavandimwe no mu bandi.—Rom 14:19; 2 Kor 6:3.
14. Abakristo batoza bate umutimanama wabo n’ubwenge bwabo mu gihe bafite ibibazo birebana no kutabogama?
14 Ese aho warerewe n’uko warezwe byatumye wumva ko igihugu cyawe cyangwa akarere ukomokamo biruta iby’abandi? Ese iyo myumvire uracyayifite? Abakristo ntibagombye kwemera ko gukunda igihugu by’agakabyo bituma banenga abandi. None se wakora iki niba ugifite imitekerereze yo kunenga abantu bo mu bindi bihugu, abo mudahuje umuco, abo mudahuje ururimi n’abo mudahuje ubwoko? Wagombye kubitekerezaho witonze ukamenya uko Yehova abona abantu bagirira abandi urwikekwe, cyangwa abakunda igihugu cyabo by’agakabyo. Gukora ubushakashatsi kuri iyo ngingo mu gihe wiyigisha Bibiliya cyangwa muri gahunda y’iby’umwuka mu muryango, bishobora kuba ingirakamaro. Hanyuma, uzasenge Yehova umusaba ko yagufasha kubona ibintu nk’uko abibona.—Soma mu Baroma 12:2.
15, 16. Twagombye kwitega ko mu gihe dukomeje kubera Imana indahemuka, abantu bazabifata bate? (b) Ni mu buhe buryo ababyeyi bafasha abana babo guhangana n’ibibazo birebana no kubera Imana indahemuka?
15 Byatinda byatebuka, abagaragu ba Yehova bose bazahura n’imimerere izabasaba kugaragaza ko batandukanye n’abo bakorana, abo bigana, abaturanyi, bene wabo n’abandi (1 Pet 2:19). Tugomba kugaragaza ko nta ho tubogamiye. Yesu yaduhaye umuburo uvuga ko tutagombye gutangazwa n’uko ab’isi batwanga, baduhora ko nta ho tubogamira. Abaturwanya hafi ya bose ntibiyumvisha ukuntu kutagira aho tubogamira bidufitiye akamaro. Ariko twe tubona ko ari iby’ingenzi cyane.
16 Kubera Yehova indahemuka bisaba ko tumwumvira uko ibyo abandi badukorera cyangwa batubwira byaba biri kose (Dan 3:16-18). Kugira imyifatire itandukanye n’iy’abandi bikunze kugora cyane abakiri bato. Jya ufasha abana bawe mu gihe bahanganye n’ibigeragezo ku ishuri, urugero nk’iyo basabwa kuramutsa ibendera cyangwa kwifatanya mu minsi mikuru ya leta. Mu gihe cya gahunda y’iby’umwuka mu muryango, mujye murebera hamwe uko bakwisobanura igihe bahuye n’ibyo bibazo, kugira ngo bazahangane na byo babigiranye ubutwari. Jya ubafasha kuvuganira imyizerere yabo mu kinyabupfura (Rom 1:16). Kugira ngo ushyigikire abana bawe, jya ushaka uko waganira n’abarimu babo kuri ibyo bibazo mu gihe bibaye ngombwa.
JYA WISHIMIRA IBYO YEHOVA YAREMYE BYOSE
17. Ni iyihe myifatire twagombye kwirinda, kandi kuki?
17 Birumvikana ko dushobora kumva dukunze imiterere y’igihugu cyacu, umuco wacu, ururimi rwacu n’ibyokurya byo mu gihugu cyacu. Ariko kandi, ntitwagombye kumva ko iby’iwacu ari byo byiza cyane kuruta ibindi. Yehova yaremye ibintu by’amoko menshi kugira ngo tubyishimire (Zab 104:24; Ibyah 4:11). None se kuki twakumva ko uburyo dukoramo ibintu ari bwo bwiza kuruta ubw’abandi?
18. Kubona abandi nk’uko Yehova ababona bitugirira akahe kamaro?
18 Imana ishaka ko abantu b’ingeri zose bagira ubumenyi nyakuri ku byerekeye ukuri, bakazabona ubuzima bw’iteka (Yoh 3:16; 1 Tim 2:3, 4). Kwemera ibitekerezo by’abandi nubwo byaba bitandukanye n’ibyacu, bituma dukomeza kunga ubumwe. Kugira ngo dukomeze kubera Yehova indahemuka, tugomba kwirinda kwivanga mu bibazo by’iyi si. Ubwibone no kurushanwa nta mwanya bifite mu itorero rya gikristo. Twagombye gushimira Yehova kuko yadufashije kureka ingeso mbi, urugero nk’ubwibone, amacakubiri no kurushanwa biranga iyi si ya Satani. Nimucyo duharanire kuba abanyamahoro nk’uko umwanditsi wa zaburi yabivuze agira ati “mbega ukuntu ari byiza kandi bishimishije ko abavandimwe babana bunze ubumwe!”—Zab 133:1.


text:
Akarere ka Musanze kashyikirije Ibitaro bya Ruhengeri Imbangukiragutabara (ambulances) eshatu abaturage b’ako karere bari barasezeranyijwe n’umukuru w’igihugu.
Izo mbangukiragutabara ziri kumwe n’ibikoresho bijyanye n’igihe bikoreshwa mu butabazi birimo imashini zipima uko umutima utera, imashini zipima uko umuntu ahumeka, icyuma gishitura umutima mu gihe ugize ikibazo n’andi moko atandukanye y’ibikoresho.
Ku gicamunsi cyo kuri uyu wa Gatandatu tariki ya 13 Gicurasi 2017 ni bwo zageze ku cyicaro cy’ibitaro bya Ruhengeri.
Ni imodoka zo mu bwoko bwa ‘Toyata Land Cruiser 78 Hard Top’, zikaba zifitemo umwihariko wo kurira imisozi no kugenda mu mihanda mibi nta kibazo ziteye uzirimo kandi zikaba zitanywa lisansi nyinshi nk’uko bisobanurwa na Sosiyete ya ‘Akagera Motor’ icuruza imodoka akaba ari na yo yazizanye.
Uwamariya Marie Claire, Umuyobozi wungirije w’Akarere ka Musanze ushinzwe imibereho myiza y’abaturage, asabye byumwihariko Ibitaro bya Ruhengeri guharanira gufata neza imbangukiragutabara byahawe, ahamagarira kandi abaturage guca ukubiri no kurembera mu ngo mu gihe uburyo bubafasha kugera ku bitaro n’amavuriro bworohejwe n’imbangukiragutabara bahawe.
Ati “Nta muturage ukwiye kurembera mu rugo kandi Nyakubahwa Perezida wa Republika abazirikana; kuba abahaye izi mbangukiragutabara ni iby’agaciro kandi natwe turamushimiye mu izina ry’abaturage.”
Ese ziriya mbangukiragutabara zije gukemura ibihe bibazo?
Dr. Ayingeneye Violette, umuyobozi w’Ibitaro bya Ruhengeri, avuga ko imbangukiragutabara zahawe ibyo bitaro zije kuziba icyuho cy’umubare udahagije w’imbangukiragutabara ebyiri gusa na zo zishaje ibitaro abereye umuyobozi byakoreshaga byita ku bihumbi amagana by’abatuye mu Karere ka Musanze.
Ati “Izi mbangukiragutabara zije gukemura ikibazo twari dufite cy’imbangukiragutabara zimaze iminsi, zikuze, zakundaga gupfa zikajya mu igaraji, kandi zari na nkeya kuko ibi bitaro ubwabyo byari bifite imbangukiragutabara ebyiri gusa.”
Ahereye ku mubare udahagije w’imbangukiragutabara zari mu Bitaro bya Ruhengeri, Dr. Ayingeye avuga ibibizane byakururwaga n’icyo kibazo, ati “Hari ibigo nderabuzima byagiraga ambulance imwe bihuriraho; ubwo ibidashoboye kugira ambulance hafi nitwe twajyagayo noneho indi akaba ari yo ijya i Kigali cyangwa za Butaro ijyanyeyo abarwayi.”
Akomeza agira ati “Wasangaga tujya gutabara mu kigo nderabuzima kimwe ubundi ikindi kigahamagara, bikaba byatuma umurwayi ahaburira ubuzima kuko twatinze kujyayo, ariko kubera ko tuzibonye zihagije kandi ari nshyashya zizadufasha gutanga serivisi nziza ku baturage. Ntabwo hazongera kubaho gutegerezanya mu gihe bibaye ngombwa ko dutabara aho dukeneweho ubufasha.”
Hirya y’imbangukiragutabara zahawe Ibitaro bya Ruhengeri, ubuyobozi bw’ibyo bitaro butangaza ko mu ntangiro z’ukwezi gutaha kwa Kamena hazatangira imirimo yo kubaka bundi bushya biriya bitaro mu ntumbero yo kubyongerera ubushobozi hagamijwe ko bitanga serivisi nziza kandi zihuse ku baturage babigana; ibintu bihuzwa no kuba ibyo bitaro byaramaze kugirwa ‘Icyitegerezo’ ku rwego rw’Intara y’Amajyaruguru.
Abaturage bafite amashimwe
Ku ruhande rw’abaturage bo mu bice bitandukanye by’Akarere ka Musanze bagize icyo bavuga ku mbangukiragutabara nshya bahawe, bahurije ku kwiruhutsa kuba ngo batazongera kurembera mu ngo; ibintu bashimira umukuru w’Igihugu aho bavuga ko ngo ibyo yabemereye akomeje kubibagezaho.
Nyirafaranga Claudine, utuye mu Murenge wa Nkotsi akaba yavuganye n’Ikinyamakuru izubarirashe.rw arwarije umuvandimwe we mu Bitaro bya Ruhengeri, yagize ati “Turishimye cyane kubera ko ubu ngubu nta muntu warembera mu rugo kuko imodoka bayiterefona igahita iza ikajyana umurwayi byihuse atarenze yaba nabi. Muri rusange imvugo ya nyakubahwa perezida wacu ikomeje kuba ingiro kuko nubundi twari tukishimira imihanda aherutse kuduha hano iwacu, turamushimiye cyane aho ari abimenye.”
Rwarekeyaho Faraziya wo mu Murenge wa Muko, we agira ati “Twarebye turumirwa kubera ibyishimo byinshi twatewe n’uko ubuzima bwacu bugiye kurushaho kuba bwiza. Uyu mubyeyi[Perezida Kagame] ni byinshi yadukoreye tutabara ngo turangize, kuri iyi nshuro tumushimiye ko yarebye kure akadufasha kubungabunga ubuzima bwacu nk’abaturage.”


text:
Lina Medina, niwe mukobwa wabyaye ari muto mu mateka y’isi, kuko yabyaye afite imyaka 5.
Lina yavukiye muri Peru mu 27/9/1933.
Ababyeyi be babonye abyimbye inda bamujyana ku mupfumu wo muri village, abura indwara bacyeka ko ari cancer, bategereza ko izikiza.
Hashize amezi babona inda ikomeza kubyimba ccyane bamujyana kumuvuza mubitaro byo mumujyi.
Umu Dr yamusuzumye yasanze atwite inda ya 7mois, barumirwa, bamukoreye ibizami bigaragaza ko yabaye umwangavu afite iimyaka ibiri n’igice.
4/5/1939 nibwo Lina yabyaye 👶🏼umuhungu, abazwe.
Uwo mwana yakuze azi ko Lina ari mushiki we👩👦, aza kumenya ukuri agize 10 ans.
Agashya ku mwana muto ku isi wabyaye
Lina Medina, niwe mukobwa wabyaye ari muto mu mateka y’isi, kuko yabyaye afite imyaka 5.


text:
Ubushakashatsi bwakozwe n’Ikigo cy’u Buyapani gishinzwe abaturage n’ubwiteganyirize (’Institut National Japonais de la Population et de la Sécurité Sociale) bwagaragaje ko 42% by’abagabo bari muri icyo kigero batarakora imibonano mpuzabitsina na rimwe ni mu gihe abagore bo ari 44%.
Iyi mibare iri hejuru cyane ugereranyije n’u Bufaransa aho abafite hagati y’imyaka 18 na 25 batarakora imibonano mpuzabitsina na rimwe ari 26.2%.
Inkuru dukesha BFM TV ivuga ko igihangayikishije cyane iki gihugu ari uko 70% by’abagabo na 60% by’abagore batarubaka ingo nta n’abakunzi bafite, na ho 28% muri bo bakaba nta na gahunda yo kuzashaka abagore cyangwa abagabo bafite. Ibi byateye impungenge igihugu bitewe n’uko batangiye kubona n’umubare w’abaturage uri kugabanyuka uko bwije n’uko bukeye.
Mu 2010, ubu bushakashatsi bukorwa buri myaka itanu bwari bwagaragaje ko 36.2% by’abagabo na 38.7% by’abagore ari bo bashimangira ko batarakora imibonano mpuzabitsina na rimwe.
Futoshi Ishii ukuriye itsinda ryakoze ubu bushakashatsi, yavuze ko muri iki gihugu 90% by’abakiri bato bavuga ko bifuza kuzashinga ingo mu gihe kizaza. Gusa ngo nubwo bimeze bityo, usanga hari icyuho kinini hagati y’ibyo bavuga n’ukuri bitewe n’uko abantu muri iki gihugu bahitamo kubaka ingo batinze abandi bakibera ingaragu, ibintu bituma mu Buyapani umubare w’abana bari kuvuka muri iyi minsi uri hasi cyane.
Uku kutifuza gushinga ingo kandi ni ugukoma mu nkokora imwe mu ntego za Minisitiri w’Intebe w’u Buyapani, Shinzo Abe wiyemeje kongera umubare w’abana bavuka abinyujije mu kugabanyiriza imisoro abashakanye no kongera umubare w’imyanya mu bigo bifasha mu kurera inshuke (crèches).
Intego za Leta y’u Buyapani ni uko mu 2025, igipimo cy’uburumbuke ku mugore kizaba kigeze kuri 1.8 kivuye kuri 1.4, mu rwego rwo kwirinda ko umubare w’abaturage kuri ubu bangana na miliyoni 127 wagera munsi ya miliyoni 100, kuko biramutse bikomeje kuriya mu 2060 igihugu cyazisanga gituwe na miliyoni 87 gusa.
Iki si ikibazo cyihariye mu Buyapani gusa, ahubwo no mu bindi bihugu cyane ibyo ku mugabane wa Aziya bigaragaramo iki kibazo aho usanga abakiri bato bitondera cyane gukora imibonano mpuzabitsina ndetse no kujya mu rukundo.
Ikindi cyagaragajwe n’ubu bushakashatsi kandi cyishimiwe n’abatari bake ni uko abagore batagihagarika imirimo yabo nyuma yo kubyara kuko abayisubiramo barenga 50%.


text:
Hariho icyo ngushimira! Alice
“ Nzi imirimo yawe, n’urukundo rwawe, no kwizera kwawe, no kugabura kwawe, no kwihangana kwawe, nuburyo imirimo yawe ya nyuma iruta iya mbere kuba myinshi. Nyamara mfite icyo nkugaya…..” Ibyahishuwe 2:19-20
Igihe kimwe umugore yabajije umugabo impamvu atajya atinda na rimwe kubyiza akora, ariko habaho ikosa akaritindaho, nuko umugabo amusubiza ko impamvu adatinda kubyiza aba yakoze aruko nyine ari byiza , ko ntacyo aba akeneyeko akosora…!
Nasanze mu mico yacu cyangwa se muri kamere yacu , tutazi kubwira umuntu ibyiza bye, ahubwo tukavuga ibibi gusa cyangwa se naho nibyo bibi bitabaho, ariko umuntu akabaho akora ibyiza ariko ntihagire umubwira ko hari ibyiza akora!
Nakunze kubona ahubwo abantu benshi banezezwa no kubivuga nyirabyo yapfuye, bakabimubwira atagishoboye kubyumva cyangwa bagahitamo kujya babivuga atumva!
Iyaba twamenyaga umumaro wo kubibwira nyirabyo, twese twatangira uyu munsi tukabikora.
Igihe kimwe nari mu mahugurwa, nimugoroba dutashye badusaba ko buri muntu atekereza umuntu aza kwandikira agapapuro kamushimira ikintu runaka cyiza yakoze cyangwa se agakoresha telephone akamushimira! Ntimwakumva umusaruro wavuyemo kuko akenshi umuntu aba abaho atekereza ko ibyo akora ntawabyitayeho cyangwa se ko ntawe byagiriye umumaro!
Nubwo iri torero ry’I Tuwatira ryandikiwe uru rwandiko ryari rifite n’ibyo rigawa, ariko ntibyabujije Yesu gutangira agira ibyo arishima hanyuma akaza guheruka ababwira n’ibyo gukosora!
Uziko umuntu wabanjije kubwira ibyiza bye, byoroha no kumubwira ibyo gukosora!
Nabonye abantu baba mu byiciro bitandukanye. Hari umuntu utajya agira icyo ashima na rimwe mu buzima, bene uwo ntiwanamusaba kuzagira uwo ashimira icyiza yakoze kuko ntacyo. Hari nubibona ariko akaba atazi gushima umuntu, ariko uru rugero rwiza rwa Yesu uwarwigana hari byinshi byahinduka haba kubo twashakanye, haba ku bana bacu ndetse no mu kazi. Yesu adushoboze.


text:
Mu isomo rya mbere, umuhanuzi Izayi aroherezwa n’Uhoraho kwa Akhazi kumubwira ati: «Saba Uhoraho Imana yawe aguhe ikimenyetso, cyaba icyo hasi ikuzimu, cyangwa se icyo hejuru mu kirere.» Iyi nkuru ni iyo mu mwaka wa 734 mbere ya Yezu. Ubwami bwa Yudeya bwari bwugarijwe n’intambara, urugamba rwari rwashojwe n’imijyi ya Damasi na Samaria ikaba yari ibangamiye ubutegetsi n’ubwisanzure bwa Yeruzalemu. Ni muri icyo gihe gikomeye kandi cy’ubwoba ubu buhanuzi bwa Izayi bwaje. Umuhanuzi Izayi nyuma yo kubwira Umwami Akazi ko atagomba kwishingikiriza imbaraga za muntu kugira ngo abashe gutsinda urugamba, aramukangurira kwiringira no kwizirika gusa ku Mana. Imana ntizigera itererana umuryango wayo kuko ubudahemuka bwayo buhoraho iteka.
Nubwo ariko Imana yifuza ko muntu yayigarukira n’umutima we wose kandi akirinda kugenda mu nzira we ubwe yihangiye, muntu ntashoboka. Niyo mpamvu umuhanuzi Izayi agira ati: “Muryango wa Dawudi, mbese ntibibahagije kunaniza abantu, kugira ngo mube mutangiye no kunaniza Imana yanjye?” Ariko rero ubuntu bw’Imana buhoraho, niyo mpamvu idacika intege: Imana iti ibibazo byanyu ndabizi, kandi ndifuza gukomeza kubana namwe no kubaba bugufi. “Dore ngaha umwari asamye inda, akazabyara umuhungu maze akazamwita Emmanueli”, aribyo bivuga ngo Imana muri kumwe, Imana igendana igihe cyose n’umuryango wayo kabone nubwo uwo muryango waba uri mu cyaha gikomeye. Ni We uwukura ku ngoyi kandi ni We uwigisha gucurukuka ukagenda wemye.
Ngaho aho urukundo rw’Imana rugera. Kenshi dutera Imana umugongo, kenshi dushobora kwikebera inyama itamirika, ariko Imana ntihwema kuduhuhozaho ijisho kubera ineza yayo n’urukundo byayo. Abumvaga icyo gihe Umuhanuzi Izayi bumvaga amizero yabo ari bugufi. Hazaza Umwami Dawudi rero maze Imana izagire umwanya ukomeye mu mateka y’umuryango wayo. Hazataho kandi ubwami bwa Ezekia umuhungu wa Acaz akaba ari we uzagaragaza koko ko Imana ari Emmanuel, ko igendana muntu n’umuryango wayo.
Ariko ubuhanuzi bwa Izayi bufite ahandi hakomeye buganisha kuko busabana neza n’Ivanjili ya Matayo aho umumalayika wa Nyagasani abonekera Yozefu maze akamubwira ati: “Yozefu mwana wa Dawudi, witinya kuzana umugeni wawe Mariya, kuko yasamye ku bubasha bwa Roho Mutagatifu. Azabyara umwana uzamwite Yezu, kuko ari we uzakiza umuryango we ibyaha byawo.” Uwo mwene Nyirijuru rero ni We Izayi yahanuye, ni we Musaserdoti akaba n’intungane y’Imana, ni We waje kudukura ibuzimu akatugarura ibuntu. Uwo ni We utuma Pawulo intumwa mu byishimo no mu kwemera gukomeye abwira abanyaroma ati: “Mwebwe rero batoni b’Imana, mwebwe abatagatifujwe no gutorwa n’Imana: nimugire ineza n’amahoro bituruka ku Mana Umubyeyi wacu, no kuri Nyagasani Yezu Kristu.”
Nibyo koko Yezu yaje atuzaniye amahoro, yaje yifuza ko twakwirinda kuba ba bangamwabo, yaje agira ngo tube abantu, tubane neza kandi dufashanye kuko turi mu rugendo rumwe rumuganaho. Acaz yanze ikimenyetso gituruka ku Mana, none Yozefu we yemeye ko ugushaka kw’Imana ariko gushyirwa imbere. Yezu uje kubana natwe iminsi yose kugera ku ishira ry’isi, natubere ibyishimo n’imbaraga, natubere impamvu yo kubaho tubanira neza inshuti n’abavandimwe aho kubajujubya no kubona ko aribo babi mu gihe twebwe twiyita intungane.


text:
Rwanda | Tare: Abaturage barasaba gusobanurirwa uko amafaranga batanga akoreshwa.
Â
Abaturage bo mu kagari ka gatove ko mu murenge Tare mu karere ka Nyamagabe barasaba gusobanurirwa uburyo amafaranga batanga yo kubaka ibiro by’akagari akoreshwa.
Ibi aba baturage babisabye nyuma yo kongerwa gusabwa gutanga andi mafaranga nyamara n’ayo batanze batazi aho yagiye.
Ubusanzwe aba baturage bo muri aka kagari bumvikanye n’ubuyobozi bw’umurenge ko bazafatanya mu kubaka ibiro by’akagari kuko kugeza ubu akagari kabo nta biro gafite kakaba gakorera mu nzu gakodesha.
Hamazwe gukorwa inyigo y’amafaranga azakoreshwa mu kugura ikibanza, abaturage basanza buri muntu agomba gutanga amafaranga y’amanyarwanda ari hagati ya 500 n’igihumbi 1000 bitewe n’amikoro ye.
Nyuma yo gutanga aya mafaranga ariko aba baturage ngo batunguwe no kongera gusabwa gutanga ayandi kandi nyamara n’aya mbere batazi n’aho yagiye. Aba baturage bavuga iyo umuyobozi w’akagari ahindutse, undi ugiyeho yongera kubaka amafaranga.
Ndayisaba Marcel, umwe muri aba baturage yagize ati « uvuyeho arayatwaka n’ugarutse ukatayatwaka, nicyo kibazo dufite. Impamvu tutabyumva ni uko akagari katubakwa tukanga tukaguma mu busembere. »
Undi muri aba baturage we yagize ati « Turababwira tuti iyaba mwatumurikiraga ibya mbere cyangwa mukatubwira icyo biri gukora noneho tukabona aho duhera tubaha andi mafaranga. »
Bayiringire Jean, umunyamabanga nshingwabikorwa w’umurenge wa Tare we asanga uwatanze umusanzu wemejwe mu nama nta wundi akwiye gusabwa akanizeza aba baturage bo mu kagari ka Gatovu ko amafaranga yabo ahari kandi ko niba hari uwatswe aya mafaranga inshuro irenga imwe azayasubizwa.
Â